Vtáky majú svoj deň od roku 1900. Ornitológovia si ich pripomínajú prvého apríla

Každý rok priletí na Slovensko približne 30 miliónov vtákov.

BRATISLAVA. Prvý apríl je spájaný s Medzinárodným dňom vtáctva. Oslavuje sa už od roku 1900 a dátum bol zámerne vybraný na toto obdobie, lebo vtáčia migrácia naberá na intenzite a práve v apríli na Slovensko priletí najviac sťahovavých vtákov. Ornitológovia odhadujú, že každý rok priletí na Slovensko približne 30 miliónov vtákov, ktorí tiahnu ďalej na svoje severské hniezdiská, no časť z nich zostáva hniezdiť v našich končinách. „Tieto dni sú prvým vrcholom jarnej migrácie, niektoré druhy, napríklad pinky, vytvárajú až tisícové kŕdle. Bohužiaľ, viaceré sa zo svojich zimovísk nevrátia, pretože sa mohli stať obeťou strelcov, niektoré podľahli vyčerpanosti či nedostatku potravy,“ uviedla Lucia Deutschová z Ochrany dravcov na Slovensku. Na Zemi žije vyše 9 600 vtáčích druhov. Svoj domov na Slovensku z nich má takmer 220 vtáčích druhov, pričom niektoré sa na zimu sťahujú do teplejších krajín. Naopak, niektoré druhy k nám v zime prilietajú zo severu, a tak sa aj počas mrazivých dní u nás zdržuje viac ako 19 druhov vtákov. Medzi prvými prilietajú na Slovensko drozdy, škovránky a cíbiky, bociany a lastovičky, orol krikľavý, prepelica poľná, slávik alebo kukučka, ktorá prilieta až na prelome apríla a mája. Ako posledný až z ďalekej Ázie obvykle prilieta hýľ karmínový. Pri príležitosti Medzinárodného dňa vtáctva priniesla Ochrana dravcov na Slovensku niekoľko zaujímavostí z vtáčej ríše na Slovensku. Najmenšia sova, ktorá dorastá len do veľkosti vrabca, je kuvičok vrabčí. Najväčším dravcom na Slovensku je orliak morský s rozpätím krídel až takmer 2,5 metra a najväčšou sovou výr skalný s výškou 75 centimetrov a rozpätím necelé dva metre. Najťažší európsky lietajúci vták žijúci aj na Slovensku je drop fúzatý s hmotnosťou až 16 kilogramov a najrýchlejší vták je sokol sťahovavý, ktorý v strmhlavom lete dosahuje rýchlosť až 320 kilometrov za hodinu. Najdlhšiu trasu počas migrácie prekonal sokol červenonohý, vďaka vysielačke sa potvrdila vzdialenosť 33-tisíc kilometrov. Najstarším jedincom vtáčieho druhu, o ktorom ornitológovia vedia, je orol skalný, ktorý sa dožil až 32 rokov, nasleduje 30-ročný orliak morský či 26-ročný orol kráľovský. Najpočetnejším druhom na Slovensku je pinka lesná, hniezdi tu tri až päť miliónov párov. Najmenej početným, kriticky ohrozeným druhom, je napríklad sokol červenonohý (len päť párov v roku 2016) či drop veľký (hniezdenie je zriedkavé).


Vzťahy USA a Ruska sa musia zlepšiť, podľa Tillersona sú na nízkej úrovni

Americký minister zahraničia vyhlásil, že vzájomné vzťahy USA a Ruska sprevádza nedôverčivosť.

MOSKVA. Vzájomné vzťahy medzi Spojenými štátmi a Ruskom sú na nízkej úrovni, čo by medzi dvoma mocnosťami byť nemalo. Na stredajšej tlačovej konferencii v Moskve to po rokovaní s ruským prezidentom Vladimirom Putinom a ministrom zahraničia Sergejom Lavrovom vyhlásil šéf americkej diplomacie Rex Tillerson. „Americko-ruské vzťahy sú na nízkej úrovni, sprevádza ich nedôverčivosť,“ povedal Tillerson. Americký minister za jednu z prekážok rozvoja spolupráce medzi Moskvou a Washingtonom označil situáciu na východe Ukrajiny. Dodal, že riešenie tohto konfliktu musí vychádzať z mierových dohôd z Minska. Tillerson vyhlásil, že USA i Rusko sa zhodujú v tom, že v rámci boja proti terorizmu je nutná jednotná a stabilná Sýria, ktorá nebude zázemím pre radikálov. Obe veľmoci tiež súhlasia s názorom, že KĽDR sa musí vzdať jadrového programu. Americký minister zahraničia na tlačovej konferencii zmienil aj útok sarínom v Sýrii, z ktorého Spojené štáty a západné krajiny obvinili režim sýrskeho prezidenta Asada. Tillerson zdôraznil, že použitie nervového plynu bolo naplánované, riadené a vykonané sýrskymi vládnymi silami. Dodal, že Damask nasadil do boja chlór a ďalšie chemické zbrane viac ako 50-krát.


Harabin podáva na Ústavný súd sťažnosť k prezidentským voľbám

BRATISLAVA. Neúspešný kandidát na post prezidenta SR Štefan Harabin podáva vo vzťahu k prezidentským voľbám ústavnú sťažnosť. Dôvodom je podľa neho to, že ich prvé kolo sa neuskutočnilo ústavným a zákonným spôsobom. Informuje o tom na sociálnej sieti. "Vo vzťahu k prezidentským voľbám podávam ústavnú sťažnosť, keďže sa neuskutočnili ústavným a zákonným spôsobom. Zápas o budúcnosť Slovenska pokračuje," uviedol. Do druhého kola prezidentských volieb postúpili Zuzana Čaputová, ktorá získala 40,57 percenta hlasov, a Maroš Šefčovič so ziskom 18,66 percenta hlasov. Štefan Harabin skončil na treťom mieste so 14,34 percenta voličských hlasov. Volebná účasť dosiahla 48,74 percenta, čo je 2.158.859 voličov.


Nový šéf regulačného úradu: Úrad chcem trochu otvoriť verejnosti

Jahnátek povedal, že tvorba cien by nemala byť Pandorina skrinka, z ktorej niečo vylezie.

BRATISLAVA. Novovymenovaný predseda Úradu pre reguláciu sieťových odvetví Ľubomír Jahnátek plánuje regulačný úrad viac otvoriť verejnosti. Jahnátek to povedal pri svojom uvedení do funkcie šéfa regulačného úradu premiérom Robertom Ficom. Jahnátka za šéfa regulačného úradu odobrila vláda v pondelok . Jahnátkovou predstavou je otvoriť úrad trochu verejnosti. Doteraz to bol podľa jeho slov "skôr zakrytý úrad, o ktorom nikto veľa nevedel". "Myslím si, že by sme mali viac komunikovať aj s verejnosťou, mali by sme viac dávať na rady podnikateľov, ktorí chcú mať predvídateľné ceny energií, lebo si robia svoje podnikateľské zámery. Nemôžu byť prekvapení z roka na rok, ako sa menia ceny. To je všetko robota, ktorú si budeme postupne rozoberať na pôde úradu s jeho príslušnými odbormi," priblížil nový predseda regulačného úradu. Jahnátek podľa svojich slov v najbližšom období "má tri základné veci, ktoré bude treba v krátkom čase doriešiť, lebo utekajú termíny". V žiadnom prípade nebudem suplovať lajdáckosť niekoho iného. "Regulačný úrad vydal návrhy troch vyhlášok na výpočet cien, konkrétne pre elektrinu, vodu a teplo. Bohužiaľ, nedodržali povinnosť zo zákona, to znamená, že nie je u nich (vyčíslený) ekonomický dosah a dosah na jednotlivé skupiny odberateľov. Jedným z mojich prvých krokov teda bude, že tieto vyhlášky dám stiahnuť. Pripravia sa (nové) v zmysle zákona alebo sa nájde iné riešenie. V žiadnom prípade nebudem suplovať lajdáckosť niekoho iného," povedal nový šéf úradu. "Po druhé, vláda vyčlenila, myslím, 1,8 milióna eur na preverenie majetku firiem, ktorý vstupuje do výpočtu regulovaných cien. Bolo to platené zo štátnych prostriedkov. Nikto nevie, ani ja, ako dopadla táto analýza. Výsledok bol, že sa nám po analýze, ktorá mala znamenať zlacnenie cien energií, ceny zdvihli pre niektoré skupiny odberateľov. Toto musíme veľmi rýchlo doriešiť," podčiarkol. Ako tretí krok chce nový šéf regulačného úradu "spriehľadniť a roztiahnuť organizačnú štruktúru regulačného úradu, aby tvorba cien nebola vecou len príslušného odboru regulačného úradu a predsedu úradu, ale aby existoval nejaký medzičlánok, ktorý bude vidieť do tvorby cien energií". "Tvorba cien by nemala byť Pandorina skrinka, z ktorej niečo vylezie, ale aby ceny boli dopredu diskutovateľné. Každý by mal vedieť, 'o čom to bude'. Toto budú prvé tri rýchle kroky, potom bude nasledovať ďalšia agenda," dodal Jahnátek.


Florida mohla hovoriť po francúzsky, no flotila La Trinite zlyhala

Pri Floride našli pozostatky lodí, ktoré zrejme patrili francúzskej flotile spred pol tisícročia.

MIAMI, BRATISLAVA. Keby šlo všetko podľa plánu, Florida mohla hovoriť po francúzsky. Zrejme nie až dodnes, no mohlo to tak byť aspoň na niekoľko rokov či desaťročí. Podľa plánu - ani toho kráľovského - však veci často napokon nevychádzajú. Keď si francúzsky kráľ Karol IX. predsavzal, že obsadí Floridu, plány mu prekazil hurikán. Žiadna loď z jeho flotily na polostrov napokon nedoplávala. Pozostatky lodí po viac ako štyristo rokoch zrejme nedávno našli len pár kilometrov od Floridy. Ak sa potvrdí, že naozaj pochádzajú z čias Karola IX., bude to bezprecedentný nález, tvrdia archeológovia. Flotila La Trinite sa stratila v roku 1565. Tridsaťdva lodí Fort Caroline, teda z dnešného Jacksonvillu, zasiahol hurikán. Úlohou flotily, ktorú viedol moreplavec Jean Ribault, bolo doplávať na polostrov a pokúsiť sa vybudovať novú francúzsku kolóniu. Pozostatky lodí sa až doteraz nenašli. Nový nález objavili potápači neďaleko mysu Canaveral, ktorý sa nachádza približne v strede východného pobrežia polostrova. Ide o pozostatky, ktoré údajne patrili trom rozličným lodiam. Našli sa kotvy, ale aj kanóny vyrobené z medi a železa, na ktorých je aj dnes jasne vidieť symbol ľalie, ktorý používala francúzska monarchia. Opakujú sa aj symboly kráľa Henricha II., panovníka, ktorý Francúzsku vládol pred Karolom IX. Ďalšou indíciou, že zrejme skutočne pôjde o pozostatky La Trinite, je kamenný pamätník, ktorým si Francúzi zvykli označovať nové územie. Ak sa potvrdí, že vraky pochádzajú z obdobia Karola IX., pôjde o jedinečný objav, tvrdia odborníci. "Ak sa ukáže, že to je naozaj La Trinite, bude to historicky aj archeologicky najdôležitejší vrak, ktorý sa kedy našiel v Severnej Amerike," hovorí pre AFP francúzsky konzul v Miami Clement Leclerc. Vrak v tejto chvíli skúmajú príslušné floridské orgány a tiež neziskovka Global Marine Exploration. Ak sa potvrdí, že šlo skutočne o flotilu La Trinite, pozostatky lodí budú patriť Francúzsku.


Vláda obhajovala na súde Trumpov sporný cestovný zákaz

Súd riešil spor týkajúci sa Trumpovho dekrétu, ktorým zakázal vstup do USA občanom siedmich prevažne moslimských krajín.

WASHINGTON. Odvolací súd v Richmonde v štáte Virgínia sa pondelok zaoberal právnym sporom týkajúcim sa dekrétu amerického prezidenta Donalda Trumpa, ktorým pôvodne zakázal vstup na územie USA občanom siedmich prevažne moslimských krajín. Zástupca ministerstva spravodlivosti Jeffrey Wall obhajoval postoj vlády slovami, že zákaz cestovania nemá nič spoločné s náboženstvom a nie je namierený voči moslimom, uviedla agentúra DPA. Právnik ľudskoprávnej organizácie Americká únia občianskych slobôd (ACLU) Omar Jadwat na vypočutí oponoval, že Trump dal už ako prezidentský kandidát jasne najavo, že počas preverovania sprísnenia prisťahovaleckej legislatívy chce dočasne zabrániť vstupu moslimov do krajiny. Federálny sudca v štáte Maryland Theodor Chuang zablokoval v marci uplatňovanie mierne pozmeneného dekrétu, z ktorého vypadol Irak. Trumpove vyhlásenia z volebnej kampane podľa neho vedú k záveru, že opatrenie je zamerané proti moslimom. Prvýkrát za štvrťstoročie sa stalo, že na vypočutí sa zúčastnilo 13 z 15 sudcov odvolacieho súdu; dvaja boli neprítomní z dôvodu zaujatosti. Za normálnych okolností sú do celého procesu od začiatku zapojení len traja sudcovia, čo americké médiá hodnotia ako indikátor dôležitosti prípadu. Wall sa v pondelok snažil sudcov presvedčiť, že Trumpove poznámky z volebnej kampane nemajú nič spoločné s textom dekrétu a slúži výhradne záujmom národnej bezpečnosti. Sudcovia pritom kládli kritické otázky aj právnikovi ACLU, preto zostáva nejasné, akým smerom sa pojednávanie bude uberať. Verdikt sa neočakáva skôr ako koncom mája alebo začiatkom júna. Ďalšie vypočutie vo veci dekrétu stále prebieha na odvolacom súde v San Franciscu, keďže ho zablokoval aj federálny sudca na Havaji. Pôvodný dekrét, ktorého súčasťou bolo i pozastavenie prijímania utečencov na 120 dní, pritom Trump podpísal už 27. januára a mal platiť mať obmedzenú dobu 90 dní, kým sa nepreskúma existujúca prisťahovalecká legislatíva.


Americký fotograf čelí obvineniu zo zneužívania modeliek

WASHINGTON. Amerického profesionálneho fotografa obvinili z toho, že v štátoch Oregon a Kalifornia omámil a sexuálne obťažoval modelky, s ktorými spolupracoval. Informovala o tom vo štvrtok agentúra AP. Roberta Arnolda Koestera (52) obvinili, že si privádzal mladé ženy a dievčatá do svojho vidieckeho domu pri meste McMinnville v štáte Oregon. Fotografoval ich nahé a sexuálne ich zneužíval, uviedol okresný prokurátor Brad Berry. Koester čelí 32 bodom obžaloby vrátane znásilnenia. Vyšetrovatelia našli fotografie a videá s viacerými osobami, ktoré zatiaľ ešte neidentifikovali. "Ťažko odhadnúť počet obetí, čiastočne vzhľadom na obrovské množstvo informácií, ktoré sme zaistili a ešte musia byť analyzované," uviedol prokurátor. Podľa vyhlásenia amerického Federálneho úradu pre vyšetrovanie (FBI) sa Koester mohol "potenciálne podieľať na týchto trestných činoch od roku 1994 až do 13. novembra 2018. Obete identifikovali v mnohých mestách po celých Spojených štátoch".


Cestári hľadajú firmu na rekonštrukciu niektorých úsekov na východe

Slovenská správa ciest plánuje rekonštruovať úseky v Prešovskom kraji.

BRATISLAVA. Slovenská správa ciest (SSC) hľadá dodávateľov, ktorí by zabezpečili rekonštrukciu viacerých úsekov ciest v Prešovskom kraji. Vyplýva to z oznámení o vyhlásení súťaže, ktoré boli zverejnené vo vestníku verejného obstarávania. Jedna zo súťaží sa týka rekonštrukcie cesty v oblasti Petič - Hanušovce nad Topľou. Firma, ktorá zo súťaže vzíde, by mala zabezpečiť odstránenie nevyhovujúceho technického stavu cestného telesa z dôvodu opotrebovania vozovky vplyvom dopravnej záťaže, klimatických podmienok, tiež z dôvodu sanácií rozširovania pôvodnej vozovky a nedostatočného odvodnenia. Odhadovaná cena je takmer 11 miliónov eur bez dane z pridanej hodnoty (DPH), pričom zákazka by mala byť spolufinancovaná z eurofondov. Ponuky alebo žiadosti o účasť v tendri je možné predkladať do 15. augusta tohto roka. Ďalšia súťaž, ktorú vyhlásila SSC, má za cieľ rekonštrukciu úseku cesty medzi Prešovom a Lipníkmi v dĺžke 7,6 kilometra. "Účelom stavby je z hľadiska komplexného riešenia v danom území zabezpečiť plynulosť a bezpečnosť cestnej dopravy a zlepšenie podmienok životného prostredia," konštatuje sa v oznámení. Aj táto zákazka by mala byť spolufinancovaná z eurofondov a cena sa predpokladá na 13,67 milióna eur bez DPH. Záujemcovia môžu v tomto prípade predkladať ponuky do 16. augusta 2019.


Slovan v Európskej lige prvý raz prehral, hoci viedol. Doma nestačil na Wolverhampton
 Prečo iba deti
 Preview
Online prenos
 Review
 Atmosféra (FOTO)
 Ohúrení Angličania
 Ohlasy médií
 Súhrn výsledkov

Program Slovana

Góly: 11. Šporar - 58. Saiss, 63. Jimenez (z 11 m) Rozhodovali: Aranovskij - Šlončak, Skrypka (všetci Ukr.), ŽK: Holman, De Marco, Rabiu, Medveděv - Jota, Jimenez, ČK: 87. Jota (po druhej ŽK), bez divákov. Slovan: Greif - Medveděv, Abena, Božikov, De Marco - Rabiu (81. Čavrič), de Kamps - Daniel (66. Ratao), Holman (57. Ljubičič), Moha - Šporar Wolverhampton: Patricio - Kilman, Coady, Boly - Doherty, Gibbs-White (59. Jota), Saiss (75. Dendoncker), Moutinho, Vinagre - Cutrone (46. Traore), Jimenez Góly: 71. Navir - 38. Horta, 80. Eduardo Rozhodoval: Hernandez (Šp.), ŽK: Roco, Boyd - Sequeira, A. Horta, Palhinha, Esgaio, Agbo , Matheus Besiktas: Karius - Uysal (68. Nayir), Vida, Roco, Rebocho - Özyakup (62. Yilmaz), Alnaní - Boyd (85. Secgin), Ljajić, Erkin - Yalcin Sporting: Matheus - Esgaio, Viana, Renan, Sequeira - Novais (75. agbo), A. Horta (76. Eduardo), Palhinha, R. Horta - Paulinho (84. Fonte), Galeno BRATISLAVA. Futbalisti Slovana Bratislava prehrali vo štvrtkovom domácom zápase 3. kola K-skupiny v Európskej lige s Wolverhamptonom Wanderers 1:2. Zverencom Jána Kozáka patrí v tabuľke tretie miesto so štyrmi bodmi. Na vedúcu Bragu strácajú tri a na druhý Wolverhampton dva body. Slovan sa v zápase ujal vedenia po góle Andraža Šporara z 11. minúty, po prestávke však hostia otočili výsledok. Na 1:1 vyrovnal v 58. minúte Romain Saiss a o päť minút neskôr zariadil triumf hostí z pokutového kopu Raul Jimenez. V ďalšom zápase Európskej ligy sa slovanisti predstavia 7. novembra vo Wolverhamptone. V druhom štvrtkovom zápase K-skupiny futbalisti Sportingu Braga uspeli v Istanbule nad domácim Besiktasom 2:1.


Gašpara vo funkcii policajného prezidenta nahradí Milan Lučanský

Lučanský šéfom polície

Kto je Lučanský

Reakcie politikov

Reakcie mimovládok

Reakcie aktivistov

Tkačenkov komentár

Filov stĺpček

BRATISLAVA. Tibora Gašpara vystrieda na čele polície Milan Lučanský. Doterajšieho riaditeľa inšpekcie ministerstva vnútra vymenovala v stredu do funkcie policajného prezidenta ministerka vnútra Denisa Saková (Smer). Funkcie sa ujme od 1. júna. Ako ďalej Saková informovala, viceprezidentkou bude Jana Maškarová, vo vedení polície je prvou ženou. Ďalším viceprezidentom bude Róbert Bozalka. Premiér Peter Pellegrini ešte v apríli oznámil, že súčasný dlhoročný šéf polície Tibor Gašpar odíde ku koncu mája. Okrem neho odchádza aj viceprezident Ľubomír Ábel. "Ako sme avizovali, robili sme trošku väčšie zmeny na pôde policajného zboru," povedala Saková. Na margo Lučanského zdôraznila, že "keď sa iný báli, on čelil organizovanému zločinu", pričom vďaka jeho práci je napríklad MikulášČernák odsúdený na doživotie. V polícii Lučanský pôsobí od roku 1990, v rokoch 2012 až 2016 pôsobil ako policajný viceprezident. Vo februári tohto roku podpredsedníčka parlamentu Lucia Nicholsonová oznámila, že má k dispozícií listy a nahrávky ako dôkazy na Lučanského, ktorý údajne nezákonným spôsobom nadobudol apartmán na Floride a podieľal sa na vydieraní podnikateľov z okolia Žiliny. Saková v tejto súvislosti uviedla, že Lučanský prešiel kompletným preverením majetku a pred dvoma mesiacmi dostal bezpečnostnú previerku na úroveň prísne tajné. Lučanský zdôraznil, že nemá čo skrývať a zatajovať. "Myslím, že za mňa hovoria výsledky," povedal. Zároveň vysvetľoval aj svoje medializované stretnutie so zosnulým bosom podsvetia Ľudovítom Sátorom. Zdôraznil, že obvinenia na jeho stranu prichádzajú od ľudí, ktorí majú sčasti kriminálnu minulosť. Vo funkcii bude Lučanský do nadobudnutia účinnosti nového zákona o výbere policajného prezidenta a jeho následnom výbere. Maškarová momentálne pôsobí ako zástupkyňa riaditeľa Národnej protizločineckej jednotky NAKA. V polícii je od roku 1995. Bozalka doteraz pôsobil ako zástupca krajského policajného riaditeľa v Trnave. V polícii je aktívny od roku 1993. Saková od nového vedenia očakáva, že budú pokračovať v dobrých výsledkoch predchádzajúceho vedenia a do niektorých oblastí prinesú "nový vietor". Zároveň sa poďakovala Gašparovi a Ábelovi za odvedenú prácu. Gašpar skonštatoval, že je presvedčený, že ešte môže prispieť do verejného života.


Súdna rada si predvolá sudcov, aby vysvetlili zadržanie mobilov

Polícia zadržala mobily piatim sudcom. Všetci riešili Kočnerove kauzy.

BRATISLAVA. Monika Jankovská, jej sestra Andrea Haitová a ďalší traja sudcovia dostanú príležitosť vysvetliť podozrenia, že spolupracovali s mafiánom Marianom Kočnerom. Nie síce verejne, ale aspoň kolegom v talároch. Špeciálna komisia zriadená Súdnou radou si ich totiž predvolala na svoje budúcotýždňové stretnutie, na ktorom chce od nich počuť ich vlastné vysvetlenie dôvodov, prečo im polícia koncom augusta zadržala mobily. Stretnutie je naplánované na pondelok. „Bude to neverejné zasadnutie, aby dotknutí kolegovia mali priestor povedať komisii všetko,“ povedal pre SME sudca Najvyššieho súdu Dušan Čimo, ktorý sedí v päťčlennej komisii. Tá však päticu sudcov donútiť k účasti nemôže. „Vychádzame z toho, že budú mať záujem objasniť veci, ktoré budú považovať za potrebné, a očistiť svoje meno,“ pokračuje ďalej Čimo. Komisia sa na takomto postupe dohodla v stredu, keď sa stretla vôbec prvýkrát. Za šéfku si zvolila trestnú sudkyňu Marcelu Kosovú, ktorá je kolegyňou Jankovskej na Krajskom súde v Bratislave. Ďalšími jej členmi sú bývalý ústavný sudca Lajos Mészáros, šéfka Súdnej rady Lenka Praženková a tiež advokát Ján Havlát. Pätica členov sa zároveň obráti na prokuratúru, aby jej poskytla dokumentáciu k prípadu, v ktorom je začaté trestné stíhanie pre podozrenie z ovplyvňovania sudcov Kočnerom. Monika Jankovská, sudkyňa Krajského súdu v Bratislave a bývalá štátna tajomníčka ministerstva spravodlivosti, Andrea Haitová, sudkyňa Krajského súdu v Bratislave a Jankovskej sestra, Miriam Repáková, sudkyňa Okresného súdu Bratislava I., Vladimír Sklenka, sudca Okresného súdu Bratislava I., Zuzana Maruniaková, sudkyňa Okresného súdu Bratislava V, Bystrík Palovič, prokurátor Krajskej prokuratúry v Bratislave, ktorému taktiež zadržali mobil. Vyšetrovatelia majú podozrenia z brania úplatkov a zo zneužívania právomocí verejného činiteľa. Nik konkrétne však obvinený zatiaľ nie je. Ak by prokuratúra či polícia takéto dokumenty Súdnej rade vydala, ich súčasťou by zrejme boli aj prepisy komunikácie Jankovskej a ďalších s Kočnerom z Threemy. „Budeme požadovať všetko, čo súvisí s prípadom, respektíve čo má dokazovať sporné aktivity kolegov,“ hovorí Čimo. Odvoláva sa na to, že Súdna rada má podľa zákona právo nahliadať aj do živých spisov. Na zriadení komisie sa dohodla Súdna rada ešte minulý týždeň v pondelok po tom, čo sa jej členovia nevedeli dohodnúť na tom, čo môžu urobiť v prípade pätice dotknutých sudcov. Reč bola o tom, či môžu požadovať disciplinárne tresty, prípadne karhať týchto kolegov za porušenie etických zásad sudcov. „Tu nejde len o dotknutých sudcov, ale o celú justíciu. Lebo všetci dobre vieme, ako sa teraz na nás pozerajú. Po tom, čo sa udialo, sme v očiach verejnosti skorumpovaní všetci,“ upozorňovala Kosová. Podobne sa vyjadrila aj šéfka rady Praženková, ktorá po zverejnení nových prepisov z Threemy Jankovskú napokon aj vyzvala, aby si do vyšetrenia kauzy prerušila výkon funkcie sudkyne. Bývalá štátna tajomníčka ministerstva spravodlivosti je totiž od konca septembra opätovne sudkyňou Krajského súdu Bratislava. V súčasnosti si však čerpá péenku. „Je neprijateľné, aby sudca podľahol tlaku politických strán a hnutí, záujmových skupín, účastníkov konania a verejnosti,“ odkázala Praženková, ktorá pritom Jankovskú ešte pred pár mesiacmi navrhovala za ústavnú sudkyňu. Po zverejnení správ z Threemy pripustila, že by tak už nerobila. Rozhodnutie, čo Súdna rada urobí s päticou sudcov, by mohlo padnúť už koncom októbra. Vtedy by mala dostať na stôl závery, ku ktorým dospeje päťčlenná komisia. Bez ohľadu na to je už dnes jasné, že Jankovská bude čeliť minimálne dvom návrhom na disciplinárne potrestanie, ktoré avizovala ombudsmanka Mária Patakyová a tiež minister spravodlivosti Gábor Gál. Okrem Jankovskej a jej sestry Haitovej zobrala polícia mobily aj sudcovi Vladimírovi Sklenkovi a sudkyniam Miriam Repákovej a Zuzane Maruniakovej. Všetci riešili prípady týkajúce sa Kočnera. Napríklad Maruniaková potvrdila pravdivosť zmeniek televízie Markíza bez toho, aby skúmala podpis exšéfa televízie Pavla Ruska. Repáková zas zvláštnym rozsudkom umožnila prevziať firmu Technopol Servis s majetkom v hodnote 20 miliónov eur ľuďom blízkym Kočnerovi. Urobila tak napriek tomu, že mali v rukách ukradnuté a dávno neplatné akcie. Správy z Threemy ukázali okrem iného aj to, že viaceré z týchto rozsudkov vybavovala Jankovská. Na jej sekretariáte pôsobila v minulosti Maruniaková, ktorá sa stala sudkyňou práve vďaka bývalej štátnej tajomníčke. Keď napríklad Kočner cez Jankovskú žiadal, aby sa v kauze zmenky rozhodlo rýchlo, tá mu sľúbila, že to s Maruniakovou vybaví. "Zuzka píše, že výborne. Píše, že v pondelok to vybaví, tak dúfam, že áno. Vymaž prosím, pre istotu,“ napísala Jankovská v novembri 2017. „Vymazané,“ odpovedal Kočner podľa správ, ktoré zverejnil Denník N. V ďalších správach hovoril Kočner o Jankovskej pred volavkou Alenou Zsuzsovou ako o svojej opičke. „Namiesto Mumlavej (Lucie Žitňanskej, pozn. red.) nech dôjde ktokoľvek, bude ministerstvo riadiť Monika Jankovská. A to je moja opička,“ písal Kočner v marci minulého roka. Bolo to v období po vražde Jána Kuciaka a Martiny Kušnírovej, keď dochádzalo k rekonštrukcii vlády. Prepisy správ Jankovská odmietla a označila ich za "jeden veľký blud a podvrh". Polícia v stredu informovala, že na vyšetrovanie prípadu zadržaných mobilov, ktorý sa týka sudcov, vytvorila skupinu Hmla, ktorá prípad rieši. "Je zložená z vyšetrovateľa, operatívcov a analytika," uviedlo policajné prezídium.


Spojenie Drahoša s hrozbou migrácie je podľa Zemana oprávnené

Zeman sa v diskusnej relácii oprel aj do premiéra Andreja Babiša.

PRAHA.Prezident Miloš Zeman si nemyslí, že by mu inzerát, v ktorom spolok Priatelia Miloša Zemana varuje pred jeho protikandidátom Jiřím Drahošom, v kampani pomohol. Podľa neho to ale nemení nič na tom, že jeho súper v boji o prezidentské kreslo je spojený s migráciou. Súčasný český prezident to podľa internetového servera Novinky.cz povedal vo štvrtkovom vysielaní v TV Barrandov. "Pán Drahoš je spojený s migráciou, v tomto prípade ide o pravdivú tému. Vlani v júni v Lucerne vyhlásil, že 2600 imigrantov pokojne znesieme. Pretože migrácia je citlivá téma, tak spojenie pána Drahoša s migračným prístupom je logické a oprávnené," vyhlásil Zeman na margo inzerátu a dodal, že mu v kampani skôr nepomôže. Naznačil tiež, že o ňom nevedel. Internetový server iDNES.cz uviedol, že v inzeráte, ktorý sa vo štvrtok objavil v niektorých českých denníkoch sa píše: "Stop imigrantom a Drahošovi. Táto zem je naša!" a nabáda k voľbe Zemana. Jeho zadávateľom je firma Euro - Agency, ktorá podľa Zemanovho transparentného účtu pred prvým kolom prezidentských volieb v Česku zaplatila 1,8 miliónov Kč práve za inzerciu v dennej tlači. Jeden z českých denníkov k inzerátu prikladá aj reakciu Jiřího Drahoša: "Presne tento typ lží a dezinformácií som očakával. Je to obyčajné ohováranie. Súhlasím iba s časťou Stop imigrantom. Nikto z nás tu vlny imigrantov nechce," povedal Drahoš. Zeman sa podľa spravodajského portálu Novinky.cz v relácii oprel aj do premiéra Andreja Babiša za jeho slová, že by sa mal zbaviť svojho kancelára Vratislava Mynářa a poradcu Martina Nejedlého. Zo slov súčasného českého prezidenta však vyplynulo, že s Babišom ako šéfom ďalšej českej vlády počíta a že stranám poskytne medzi prijatím demisie a menovaním novej vlády dostatok času na rokovanie.


Španielska polícia zatkla Rusov, ktorí na smrť ubili mladého Taliana

Policajtov v sobotu privolali na diskotéku, kde našli ťažko zraneného muža.

MADRID. Španielska polícia zatkla na severovýchode krajiny troch Rusov, ktorí na smrť ubili 22-ročného Taliana v meste Lloret de Mar. Políciu privolali v sobotu v skorých ranných hodinách na diskotéku, kde našli ťažko zraneného mladíka. Podľa doterajších informácií sa predtým na mieste dostal do potýčky. Talian podľahol zraneniam o deň neskôr v nemocnici v neďalekom meste Girona. Španielske médiá zverejnili aj video zachytávajúce incident, počas ktorého muži kopali obeť do tváre. Polícia v meste neskôr našla páchateľov vo veku 20 a 26 rokov. Talianske ministerstvo zahraničných vecí v pondelok oznámilo, že sa do prípadu zapojil aj taliansky konzulát v Barcelone.


Maďarská polícia stále pátra po troch nezvestných Kórejčanoch

Bilanciou havárie na Dunaji je v súčasnosti 25 mŕtvych vrátane dvojčlennej posádky.

BUDAPEŠŤ. Maďarskí a juhokórejskí záchranári pokračujú v intenzívnom pátraní po troch Kórejčanoch, ktorí sú nezvestní po tragickej zrážke švajčiarskej výletnej lode Viking Sygin s maďarskou vyhliadkovou loďou Hableány 29. mája v Budapešti. Informovalo o tom v piatok na internetovej stránke Budapeštianske veliteľstvo polície (BRFK). "Maďarskí policajti, jednotky civilnej ochrany a kórejské partnerské orgány spoločne priebežne prehľadávajú 215-kilometrový úsek Dunaja," píše sa vo vyhlásení BRFK, podľa ktorého nasadených je niekoľko plavidiel so sonarmi. V pátraní pomáhajú aj vrtuľníky a drony. Bilanciou nehody lode Hableány po zrážke so švajčiarskou loďou Viking Sygin je v súčasnosti 25 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov. Záchranári ešte intenzívne pátrajú po troch nezvestných.


Príjmy Turecka z cestovného ruchu sa vlani prepadli

Príjmy krajiny z turizmu dosiahli v minulom roku 22,1 miliardy dolárov.

ANKARA. Príjmy Turecka z cestovného ruchu zaznamenali v minulom roku prepad takmer o 30 percent, keď potenciálnych turistov od dovolenky v krajine odradila zhoršujúca sa bezpečnostná situácia. Podľa údajov, ktoré dnes zverejnil turecký štatistický úrad Turkstat, príjmy z cestovného ruchu dosiahli v minulom roku 22,1 miliardy dolárov (20,79 miliardy eur). V porovnaní s rokom 2015 to znamená pokles o 29,7 %. Prispel k tomu aj vývoj v poslednom kvartáli 2016, keď príjmy z cestovného ruchu klesli medziročne o 27,2 % na 4,7 miliardy dolárov. Záujem cudzincov o dovolenku v Turecku znižujú pokračujúce teroristické útoky. Výrazný vplyv na cestovný ruch mal v minulom roku najmä útok na letisko v Istanbule, ku ktorému došlo v júni, teda na začiatku letnej turistickej sezóny. Útok si vyžiadal viac než 40 obetí. Okrem obáv z teroristických útokov zahraničných turistov odrádzajú aj dôsledky nevydareného pokusu o štátny prevrat, ku ktorému došlo v Turecku v polovici júla minulého roka. Nasledovalo vyhlásenie výnimočného stavu a tvrdý postup voči ľuďom, ktorých vláda podozrieva z organizovania pokusu o prevrat, ale aj voči politickým oponentom. Ministerstvo pre cestovný ruch oznámilo, že počet zahraničných návštevníkov klesol za 11 mesiacov minulého roka medziročne o 30 %. Na porovnanie, v predchádzajúcom roku počet zahraničných návštevníkov klesol približne o 1 %.


Lubyovej audit nezistil pochybenia pri stimuloch

Firmy dostali peniaze od štátu na základe hodnotení, v ktorých boli zle spočítané body.

BRATISLAVA. Vnútorný audit ministerstva školstva prideľovania stimulov na výskum a vývoj neodhalil medializované pochybenia. Agentúru SITA o tom informoval projektový manažér Nadácie Zastavme korupciu Martin Suchý. Nadácia v prípade stimulov upozornila na viaceré podozrenia a pochybenia. Firmy dostali peniaze zo štátneho rozpočtu na základe hodnotení, v ktorých boli zle spočítané body. „Viaceré z nich neboli zapísané v Registri partnerov verejného sektora a napriek tomu s nimi ministerka školstva Martina Lubyová uzavrela zmluvy, čo je v rozpore so zákonom,“ uvádza v tlačovej správe riaditeľka Nadácie Zastavme korupciu Zuzana Petková.Ako uviedla, audit dopadol podľa očakávania, keďže ministerstvo kontrolovalo samo seba. „Nepriznalo ani nedostatky, ktoré už boli rozsiahlo medializované,” zdôrazňuje Petková. Poukazuje na fakt, že ministerstvo síce priznalo chyby v hodnotiacich hárkoch, ale “hodilo” ich na odborných externých hodnotiteľov a informačný systém. „Body sčítaval manuálne každý hodnotiteľ, čoho dôsledkom v ojedinelých prípadoch zlyhal ľudský faktor,” tvrdí ministerstvo. Petková však upozorňuje, že ministerstvo navyše zle spočítané body identifikovalo iba v prípadoch firiem NaviDate a Virtual Reality Media. Nadácia Zastavme korupciu však už skôr upozornila, že nesedia ani pri ďalších štyroch firmách (Konštrukta Defence, DB Biotech, SOFTIP a Futurum s.r.o.).„Ministerský audit vôbec neskúmal, ako sa mohlo stať, že pri troch firmách boli zhodné posudky hodnotiteľov, ktorí mali byť od seba nezávislí a náhodne vyžrebovaní. Kontrola vôbec neriešila porušenie zákona, ktorý jasne hovorí, že zmluvy sa môžu uzatvárať len s firmami zapísanými v registri partnerov verejného sektora. Posudzovala stav v čase, keď trval audit. Niektorí žiadatelia sa do registra zapísali až po tom, čo na protiprávne konanie upozornila Nadácia Zastavme korupciu, ktorá podala v tejto veci podnet pre podozrenie zo spáchania priestupku na Okresnom úrade Bratislava,“ objasnila Petková. Najvyšší kontrolný úrad (NKÚ) by sa preto podľa projektového manažéra Suchého nemal uspokojiť s tým, čo mu ministerstvo poslalo a mal by vykonať vlastný nezávislý audit. Na základe odporúčaní NKÚ by potom podľa neho malo ministerstvo prijať opatrenia a nastaviť spôsob prideľovania miliónov zo štátneho rozpočtu transparentne a spravodlivo. Audit ministerstvu nariadil NKÚ na základe podnetu Nadácie Zastavme korupciu. Dôvodom boli početné pochybenia a podozrenia pri rozdeľovaní 33 miliónov eur na výskum a vývoj zo štátneho rozpočtu, dodala nadácia.Ministerstvo školstva pridelilo v decembri minulého roka 33,4 milióna eur 30 firmám na projekty v oblasti výskumu a vývoja. Začiatkom januára upozornil poslanec Branislav Gröhling za stranu Sloboda a Solidarita, že stimuly dostali aj firmy, ktoré mali nulové tržby, nevenujú sa výskumu, sídlia v obytnom či rodinnom dome, prípadne nemajú funkčnú webstránku. Poslanec liberálov poukázal aj na to, že niektoré firmy, ktoré stimuly získali, neboli zapísané v Registri partnerov verejného sektora. Podľa ministerky školstva Martiny Lubyovej sa tieto spoločnosti do registra dodatočne zaregistrovali.Agentúra SITA oslovila ministerstvo školstva so žiadosťou o reakciu.


Abbás je pripravený rokovať s Izraelom o mieri pod záštitou Trumpa

Izraelský premiér vyhlásil, že chce spoločne s Trumpom "preskúmať možnosti obnovenia mierového procesu".

RAMALLÁH. Palestínsky prezident Mahmúd Abbás v utorok povedal, že je pripravený stretnúť sa s Izraelčanmi pod záštitou amerického prezidenta Donalda Trumpa, ktorý by mal blízkovýchodný región navštíviť tento mesiac. Píše o tom agentúra DPA. Abbás sa začiatkom mája stretol s Trumpom vo Washingtone a povedal, že sa teší, keď ho o dva týždne privíta v Betleheme. Palestínčania "sú pripravení spolupracovať s ním," vyhlásil. Podobne sa v nedeľu vyjadril aj izraelský premiér Benjamin Netanjahu, ktorý vyhlásil, že chce spoločne s Trumpom "preskúmať možnosti obnovenia mierového procesu". Trump v nedeľu pre denník Jisrael ha-jom uviedol, že chce počas svojej návštevy "prediskutovať možnosti, ako dosiahnuť skutočný a trvácny mier medzi Izraelčanmi a Palestínčanmi". Trump plánuje navštíviť Izrael v rámci svojej prvej zámorskej cesty vo funkcii prezidenta, počas ktorej zavíta tiež do Saudskej Arábie a Vatikánu. Denník Jisrael ha-jom uvádza, že americký prezident bude počas návštevy bývať v Hoteli kráľa Dávida v Jeruzaleme a sprevádzať ho bude manželka Melania a dcéra Ivanka s manželom Jaredom Kushnerom, ktorý má v Bielom dome na starosti blízkovýchodné mierové programy. Denník by mal byť dobre informovaný, keďže ho finančne podporuje americký magnát Sheldon Adelson, ktorý v prezidentskej kampani podporoval Trumpa.


Explózie na pohrebe v Kábule zabili najmenej 20 ľudí

Trojica výbuchov otriasla v sobotu cintorínom na pohrebe syna afganského senátora.

KÁBUL. Tri po sebe nasledujúce výbuchy na pohrebe senátorovho syna v Kábule zabili dnes najmenej 20 smútočných hostí a desiatky ďalších zranili, informovala tlačová agentúra DPA.  Stalo sa tak na druhý deň po tom, ako stovky demonštrantov požadovali zlepšenie bezpečnosti v hlavnom meste a rezignáciu vlády. "Nevieme, či tie výbuchy boli samovražedné bombové atentáty alebo explózie výbušnín umiestnených vopred," povedal tlačovej agentúre DPA predstaviteľ polície, ktorý hovoril pod podmienkou anonymity. Podľa hovorcu ministerstva zdravotníctva bolo zranených najmenej 120 ľudí vrátane ministra zdravotníctva. Trojica výbuchov otriasla v sobotu cintorínom na pohrebe syna afganského senátora, podpredsedu hornej komory afganského parlamentu Alama Izidjara, zabitého počas piatkových protestov. Na pohrebe sa zúčastnil aj minister zahraničných vecí a štátny minister pre reformy v bezpečnostnom sektore. Afganský prezident Ašraf Ghání útok na Twitteri odsúdil, označil ho za "šokujúci" a vyzval spoluobčanov, aby zostali jednotní. Podľa tlačovej agentúry AP sa charakter piatkovej demonštrácie zmenil, keď sa jej účastníci pokúsili dostať bližšie k prezidentskému palácu. Polícia vystrelila varovné výstrely a použila vodné delá aj slzný plyn v snahe rozptýliť dav. Podľa šéfa mestskej polície niektorí demonštranti strieľali smerom na jeho mužov. Jeden z členov parlamentu v piatok povedal, že pri incidente bolo zastrelených osem demonštrantov, zatiaľ čo do nemocnice boli údajne dopravené iba štyri telá. Podľa polície boli zabití dvaja demonštranti a zranených 25 policajtov. Námestník ministra vnútra, generál Mural Ali Murad, dnes vyzval demonštrantov, z ktorých časť prenocovala v centre mesta v stanoch, aby sa rozišli vzhľadom na vysokú bezpečnostnú hrozbu v krajine. A vyzval členov verejnosti, aby sa k demonštrantom nepridávali. Pred troma dňami zabil výbuch auta naloženého výbušninami v diplomatickej štvrti Kábulu zabil 90 ľudí a vyše 450 zranil. Útok vyvolal obavy ľudí, či je vláda schopná ochrániť občanov v takmer 16 rokov trvajúcej vojne s povstalcami.


Štvorka zrýchli internet v mobile. Sieť získa od Orangeu

Mobilní operátori majú byť v poslednom štádiu rokovaní o prepojení svojich sietí.

BRATISLAVA. Zákazníci najmenšieho mobilného operátora Štvorka získajú internet v najväčšej mobilnej 3G sieti. Spoločnosť Swan Mobile, prevádzkovateľ Štvorky, totiž rokuje o jej prenájme so spoločnosťou Orange. Informáciu priniesol portál Živé.sk. Zmluvu by Swan a Orange mali uzavrieť v priebehu najbližších týždňov. Orange informácie nepotvrdil. „Verejnosť budeme radi informovať v prípade aktuálnych noviniek, ktoré sú pripravené na spustenie a zákazníci si ich budú môcť v dohľadnom čase vyskúšať,“ reagovala firma pre Živé.sk. Dohoda práve medzi týmito dvoma operátormi by bola prirodzená. Aktuálne si totiž Štvorka od Orangeu už prenajíma jeho 2G sieť, ktorá sa hodí na telefonovanie či pomalšie internetové pripojenie EDGE. Orange svojou 3G sieťou pokrýva takmer 95 percent územia Slovenska. Spolu je dostupná približne v 140 mestách a 1700 obciach. Ak by sa Štvorka dohodla na jej prenájme, výrazne by to najmladšiemu operátorovi pomohlo, pretože dnes poskytuje rýchly internet iba vo svojej vlastnej 4G siete, ktorá je len na časti územia krajiny. Swan Štvorku spustil pred dvoma rokmi. Tvrdí, že za ten čas jej počet zákazníkov presiahol 450-tisíc.


STĹPČEK JAKUBA FILATak takto to vláda so záväzkami k aliancii myslí

Ku kontraktu sa nehlási...

Stĺpček

Komentár

Chaotický prístup otvára otázku, kde 592 miliónov eur skončí.

Tajomná objednávka na dodávku deviatich vrtuľníkov, ktorú pre Slovensko schválila americká Agentúra pre obrannú bezpečnosť a spoluprácu, opäť naznačuje, ako to so záväzkami ku kolektívnej obrane v aliancii vláda myslí. Ústami štátneho tajomníka Ondrejcsáka síce presviedčame spojencov, že sa začneme aspoň približovať k záväzku dvoch percent HDP na obranu oproti súčasným 1,2 percentám a prisľúbili sme, na verejnosti radšej potichu, aj účasť vojakov v Pobaltí (na obranu pred Ruskom!). A armáda sa dokonca tvári, že chce zásadne prezbrojiť – vrtuľníky, obrnené vozidlá, lietadlá. Ale je to tak trochu ako s tými diaľnicami. Množstvo sľubov presahuje reálne postavené kilometre. O lietadlách sa stále iba hovorí. Minister za SNS zrušil tender svojho predchodcu na transportéry. A niekto si objedná helikoptéry a keď to Američania schvália, tak sa o záujem o ne ani neprizná. Taký chaotický prístup otvára otázku, kde 0,8 percenta HDP (592 miliónov eur) napokon skončí. A je reálne riziko, že nie všetko bude naozaj v armáde.


Výbor odporučil  stiahnuť jeden návrh na odvolanie Pellegriniho

Existujú  dva opozičné návrhy o vyslovení nedôvery premiérovi,.

BRATISLAVA. Ústavnoprávny výbor Národnej rady (NR) SR v stredu odporučil navrhovateľom zvážiť späťvzatie návrhu na vyslovenie nedôvery premiérovi Petrovi Pellegrinimu (Smer-SD), ktorý je už zaradený v rámci riadnej septembrovej schôdze. Členovia schválili návrh uznesenia výboru, ktorý predložil jeho predseda Róbert Madej (Smer-SD). Navrhnúť postup v situácii, keď sú predložené dva opozičné návrhy o vyslovení nedôvery premiérovi, požiadal výbor predseda parlamentu Andrej Danko (SNS). Výbor zároveň skonštatoval, že by šlo o neštandardnú situáciu, pokiaľ by došlo k zaradeniu vyslovenia nedôvery predsedovi vlády ako dvoch duplicitných bodov prerokúvaných na schôdzach NR SR. "Táto situácia je plne k dispozícii navrhovateľov, predkladateľov, predložili to dvakrát, hoci nebol prerokovaný po prvom návrhu," povedal Madej, podľa ktorého môžu predkladatelia ovplyvniť, či sú na programe NR SR jeden alebo dva body. Odporučil im preto späťvzatie jedného z návrhov. Výbor tiež na návrh Madeja odporučil zmenu rokovacieho poriadku parlamentu, aby sa parlament vedel s podobnými situáciami v budúcnosti vyrovnať. "Aby ústavnoprávny výbor niečo odporúčal jednotlivým poslancom, ktorí len uplatnili svoje ústavou garantované právo, sa mi zdá nenáležité," skonštatoval člen výboru Ondrej Dostál (SaS) a navrhoval alternatívne uznesenie výboru, ktoré malo konštatovať, že rokovací poriadok neupravuje viacnásobné predloženie návrhov na vyslovenie nedôvery členovi vlády. Podľa jedného z predkladateľov návrhu Eduarda Hegera (OĽaNO) návrhy neboli duplicitné, keďže do druhého doplnili ďalší dôvod. "Je tu právo podať žiadosť na odvolanie. To že sa ocitli dve žiadosti o odvolanie, nie je neštandardné, je to následok okolností," doplnil. Vyslovenie nedôvery premiérovi by malo byť posledným bodom programu riadnej 49. schôdze NR SR. Zároveň by mali tento bod poslanci prerokovať aj na piatkovej (13. 9.) mimoriadnej schôdzi o 13.00 h. Ďalšiu mimoriadnu schôdzu iniciovala opozícia, ktorá nebola spokojná s tým, ako sa presunulo hlasovanie o nedôvere premiérovi na koniec riadnej schôdze parlamentu. Pôvodne sa mal premiér pred poslancov postaviť už minulý týždeň v piatok (6. 9.). Keďže plénum nebolo uznášaniaschopné, schôdzu sa poslanci pokúsili otvoriť opäť v pondelok (9. 9.). Ani vtedy sa pre rovnaký dôvod schôdza neotvorila. Danko preto bod zaradil v zmysle rokovacieho poriadku na záver septembrovej schôdze. Vláda už povedala, že s odvolaním nesúhlasí a vidí za ním účelovosť opozície. Dôvodom na odvolanie premiéra je podľa opozície to, že nenavrhol odvolať Moniku Jankovskú (Smer-SD) z postu štátnej tajomníčky ministerstva spravodlivosti po tom, ako sa objavili informácie o jej údajnej komunikácii s Marianom Kočnerom obvineným z objednávky vraždy novinára Jána Kuciaka. Jankovská medzičasom vo funkcii skončila.


O KNIHÁCHNašich tridsať rokov

Máme výročie, teda viac výročí – stovka uplynula od parížskej konferencie, ktorá tak usporiadala Európu po prvej svetovej, že máme aj sedemdesiat rokov od svetovej druhej. Sedemdesiat máme aj od vzniku samostatnej vojnovej republiky. A tridsať od roku zázrakov, magického roka, roka nádeje či ako všelijako inak sa pomenovalo to úžasné vzopätie más a formálny pád ostbloku. Zrejme je len málo ľudí z tých, ktorí sa úprimne zúčastnili na novembrových námestiach, že by ľutovali tú atmosféru – to, čo prišlo potom, už nie je také jednoznačné.      Odkaz nasledujúcej generácii      „ Budúci rok to bude tridsať rokov od novembra '89. Bolo by fajn, keby sme dokázali reflektovať vlastné pokusy a omyly. Čosi ako generačné krédo adresované nastupujúcej generácii. Krátke texty malej skupiny autorov, ktorí majú čo povedať, by mi pripadali dôstojnejšie ako mozaika všehochuti, ktorú budúci rok vyplavia médiá a z ktorej mám už dnes zimomriavky.   Čo povieš?“     Takýmto e-mailom oslovil Fedor Gál budúcich spoluautorov knihy, ktorú vymyslel – a výsledok viac-menej stojí za to (možno len menej Budaja by bolo viac).   Jeden z najznámejších protagonistov novembra teda výročie poňal inak – ponúkol priestor „mužom a ženám novembra“, aby glosovali svojich tridsať rokov po. Pamätník týchto dní by azda privítal trochu inú zostavu príbehov – čo asi treba spomenúť, lebo od spomienkovej knihy pod gesciou Fedora Gála očakávate okrem iného príbehy Martina Bútoru, Petra Zajaca, Petra Tatára, Milana Šimečku, Miroslava Kusého, Zuzy Mistríkovej, Tóna Popoviča... teda tých, ktorí z pozadia kreovali novembrové dni a námestia (keď už s Kňažkom a Budajom sú lídri roku 1989 na vojnovej nohe).     Zostava osemnástich príbehov je výrazne iná – nedovolím si však povedať, že by bola horšia, lebo je nesmierne pestrá a vo viacerých prípadoch by mi bolo mimoriadne ľúto, keby som sa s ich textami nezoznámil (Jan Urban, Jakub Pohle, Juraj Mesík, Inge Vagačová, Oľga Valková či Fero Guldan) – čomu samozrejme muselo predchádzať ich prečítanie, aby som toto mohol konštatovať. Vďaka tejto zostave sú novembrové dni a roky po nich poznamenané nesmiernou človečenskosťou, občas až intímnymi vyznaniami, ktoré dodávajú veľkej politike, teda tridsiatim rokom, ľudský rozmer osobných a osobitných príbehov, nezameniteľných so žiadnymi inými.     Samozrejme, päťmiliónové spoločenstvo je päť miliónov osudov – od bezdomovcov cez „poctivých privatizátorov mečiarovcov“ až po oligarchov - a medzi nimi sa nachádza osemnásť protagonistov v tom čase pohybujúcich sa v najrôznejších rovinách, v drvivej väčšine však mimo najvyšších mocenských poschodí.     Odkaz predchádzajúcej generácii    Teda Jakub Pohle sa narodil až v roku 1990, ale jeho výpoveď na adresu generácie rodičov je mimoriadne pôsobivá (hoci v tom zovšeobecňovaní aj trochu nefér). Je veľmi dôležité, že zaznel hlas aj jeho generácie, hoci mimoriadne drsným slovníkom:     „Posrali ste to, drahí rodičia. Dovolili ste, aby sa z nás, detí revolúcie, stali buď socky, alebo workoholici. Neustále v depresii z práce, zo školy, zo vzťahov. Žijeme v permanentných obavách zo svetlejších zajtrajškov, lebo, priznajme si, zatiaľ sa to vždy posralo.“   Pocit premárnenej šance, nepripravenosti na systémovú zmenu je vo väčšine textov prítomný až dominantný – čo je poctivé, hoci oneskorené poznanie. Lebo že sa deje niečo zlé a zle, túto spätnú väzbu dostávali reprezentanti VPN, KDH, SDKÚ, DS, DU od viacerých médií dlhodobo – nebola však priveľmi často rešpektovaná.


Ruský ľadoborec Tor vyslal núdzový signál nedopatrením

Ľadoborec zastihla búrka pri strednej časti Nórska.

KODAŇ. Ruský ľadoborec s 33 ľuďmi na palube sa dostal do problémov, keď ho zastihla búrka pri strednej časti Nórska, informovali v utorok nórske úrady, podľa ktorých ruská loď vyslala núdzový signál. Ruská Federálna agentúra pre námornú a riečnu dopravu (Rosmorrečflot) však pre agentúru TASS medzitým uviedla, že ľadoborec Tor, patriaci spoločnosti Rosmorport, vyslal signál nedopatrením. K plavidlu, ktorému už naskočili niektoré z motorov, smerujú vlečné člny. Posádka vyslala núdzový signál neúmyselne po tom, ako na plavidle došlo k výpadku prúdu následkom silnej búrky, informovala agentúra TASS s odvolaním sa na vyhlásenia nórskeho ústredného riaditeľstva záchranných služieb a ruskej agentúry Rosmorrečflot. "Ruský ľadoborec vysielal signál Mayday západne od Alesundu. Vypli sa mu motory. Na palube sa nachádza 33 osôb. V oblasti je búrka," uviedlo riaditeľstvo na Twitteri. Okolo uviaznutého plavidla preletela helikoptéra. "Nič sa nedeje, ľadoborec je v poriadku a jeho posádka je v bezpečí. Núdzový signál bol vyslaný neúmyselne po tom, ako výpadok elektrického prúdu ovplyvnil činnosť niektorých zariadení počas búrky. Núdzové volanie bolo odvolané," uviedol Rosmorrečflot vo svojom vyhlásení.


Golovkin remizoval s Alvarezom a obhájil post šampióna strednej váhy

Dvanásťkolový duel v T-Mobile Arene v Las Vegas priniesol brutálny súboj.

LAS VEGAS. Súboj o šampióna strednej hmotnostnej kategórie (do 72,5 kg) medzi mexickým profesionálnym boxerom Saulom Canelom Alvarezom a Kazachom Gennadijom Golovkinom sa skončil remízou. Tridsaťpäťročný Golovkin si tak udržal opasky organizácií WBA (Super), WBC, IBF aj IBO, o osem rokov mladší Canelo stále drží poctu magazínu The Ring. Dvanásťkolový duel v T-Mobile Arene v Las Vegas priniesol brutálny súboj, v ktorom obaja súperi rozdali niekoľko drvivých úderov, na jeho konci však ringový rozhodca zodvihol ruky obom. Ani jeden z pästiarov nepadol k zemi, ani jeden neutrpel viditeľné zranenie. Podľa AP jeden z rozhodcov prisúdil výhru Alvarezovi pomerom 118:110, ďalší Golovkinovi 115:113, tretí dal remízu (114:114). Mexičan si tak bilanciu v profesionálnej kariére upravil na 49 víťazstiev pri jedinej prehre a dvoch remízach. Kazach zostáva v profiringu stále nezdolaný, po 37 triumfoch (33 pred časovým limitom) si pripísal prvú remízu. "Sústredím sa na box, nemôžem ovplyvniť verdikt rozhodcov, nemôžem za to, že nám prisúdili remízu. Pozrite sa na moje opasky, stále som šampión. Nikdy som počas kariéry neprehral," nechal sa počuť Golovkin. "Nie je moja chyba, že sa súboj skončil remízou. Nie je to môj problém. Ja mám rád tlak, chcem veľkú drámu. Chcem ľuďom dopriať zážitok. Som veľmi šťastný," dodal kazašský boxer, ktorý by si želal opakovaný duel. Vyše 22-tisíc divákov v aréne si prišlo na svoje, strhujúci súboj ich dvíhal zo sedadiel. "Myslím si, že som osem kôl vyhral. Podľa mňa by som mal byť víťazom. Či chcem opakovať duel? Samozrejme, že áno. Ak si to ľudia želajú, tak určite áno," citoval Alvareza portál cbssports.com.


Viskupič preberá úrad od Mikuša s ťažkosťami

Najviac minul Frešo

Koľko minuli ďalší?

Hnutie OĽaNO dalo podľa Jozefa Viskupiča jemu aj budúcej žilinskej županke Erike Jurinovej na kampaň 110-tisíc eur.

BRATISLAVA. S dosluhujúcim trnavským županom Tiborom Mikušom sa jeho nástupcovi Jozefovi Viskupičovi z OĽaNO nedarilo spojiť, Mikuš mu ani negratuloval po víťazstve vo voľbách. Predvolebné prieskumy Viskupiča nefavorizovali, a práve aj možným Mikušovým prekvapením si odôvodňuje jeho správanie. Mikuš mu nedvíhal telefón a na stretnutí sa dohodli až cez e-maily. "Po nejakom čase sa emócie asi ustálili a posunuli sme sa aspoň do vecnej roviny," hovorí Viskupič. Na županskú kampaň mu OĽaNO dalo 110-tisíc, rovnako ako úspešnej kandidátke na žilinskú županku Erike Jurinovej, hovorí. Viskupič kandidoval aj za župného poslanca a túto kampaň si už platil sám. Trojnásobný župan Mikuš pôvodne kandidoval za HZDS, v ďalších rokoch ho podporoval Smer. Odkázal, že na kampaň dal 24 445 eur. Keď 4. decembra odovzdá úrad, bude sa vraj venovať najmä rodine. Z neúspešných kandidátov na župana nevylučuje Viskupič spoluprácu so štátnym tajomníkom ministerstva kultúry za Most-Híd Konrádom Rigóm, s ktorým si dohodol "drink". Spolupracovať sa chystá s nepočujúcim Jaroslavom Cehlárikom, ktorý sa niekoľko dní pred voľbami vzdal v jeho prospech. Staronový nitriansky župan Milan Belica povedal, že z jeho účtu išlo na kampaň 34 902 eur, no vyúčtovanie pripravujú strany, ktoré ho v kandidatúre podporili. Na Belicovi sa zhodla koalícia Smer-SNS-Most-Híd preto, aby sa netrieštili hlasy, čo by mohlo pomôcť extrémistickému kandidátovi Milanovi Uhríkovi z ĽSNS. Uhrík tvrdí, že z vlastných peňazí dal na bilbordy a letáky asi osemtisíc eur. Zvyšné náklady išli aj na ďalších kandidátov z transparentného účtu ĽSNS, no presné rozčlenenie vraj nemajú spracované. Favorizovaný, no neúspešný kandidát na župana v Košiciach Richard Raši pre SME povedal, že kampaň na župana aj poslancov za Smer stála vyše 200-tisíc eur. "Z tejto sumy poskytla 75-tisíc eur strana Smer," povedal. Sám dal vraj tritisíc eur, zvyšok tvorili príspevky kandidátov na poslancov a sympatizantov.


STĹPČEK ŠÉFREDAKTORKYFrancúzi vo voľbách nerozhodujú len o sebe

Boj o Európu

Le Penová nie je Trump

Minúta po minúte

Vplyv na Slovensko

Profil Macrona

Profil Le Penovej

Komentár

Stĺpček

Favorit Macron

Tí, ktorí si v iných krajinách už Európu vybrali, si teraz hryzú nechty.

Francúzov zvádza kandidátka s mejkapom zjemňujúcim jej rasistický úškľabok a aj človek zaseknutý niekde v ideológii, na ktorú v strednej Európe polovicu storočia generácie morálne krvácali. Vtiera sa im do pozornosti skúsenosťou ošľahaný politik, ktorý prežil aj obvinenie z rodinkárstva a požmurkávanie na Putina. A o francúzsku priazeň bojuje aj ten, ktorý tvrdí,že uprednostňuje spoločnú Európu pred jej drobením a zánikom. Francúzi nerozhodujú len o tom, či ich povedie Le Penová, Mélenchon, Fillon alebo Macron. Vo voľbách povedia, v akej Európe chcú ďalšie roky žiť. A to nielen oni. A práve preto tí, ktorí si v iných krajinách už Európu vybrali, si teraz hryzú nechty. A dúfajú, že neprevládne trumpovský populizmus, ktorý chce chrániť národ tým, že v ňom udusí všetko, čo poháňa demokratický pokrok. A že najväčšia oslava neprepukne v tom tábore, kde za fasádou prísľubov rýchlych riešení je len chaos a Európa v rozklade.


Vypočutie exšéfa FBI je udalosť, bary otvárajú skôr a nalievajú zadarmo

Čudné stretnutia

Comeyho výpoveď

Komentár

Bary otvárajú skôr

V Spojených štátoch je kultúra sledovania politiky v podnikoch bežnou záležitosťou, najviac sa tak deje v období prezidentskej kampane.

WASHINGTON, BRATISLAVA. V tento deň sa o politiku zaujímajú aj tí, ktorí o ňu bežne nejavia nijaký záujem. Vo štvrtok totiž ide o veľa - bývalý šéf FBI James Comey bude v priamom prenose vypovedať pred senátnym výborom pre spravodajské služby. A to rovno o jednej z najväčších káuz súčasnosti - o tom, ako to bolo s jeho vyšetrovaním napojenia Donalda Trumpa na Rusko. S tým, že vo štvrtok večer budú ľudia prilepení na televíznych obrazovkách, rátajú aj americké podniky. Viaceré informujú, že na štvrtok pripravujú pre hostí špeciálnu ponuku a otvárajú skôr, aby mohli spoločne vypočúvanie sledovať už od rána. Vypočúvanie sa začne o desiatej hodine washingtonského času, šestnástej stredoeurópskeho. Podniky sľubujú, že pri tejto príležitosti otvoria už o deviatej ráno. Pub Shaw’s Tavern napríklad ponúka špeciálne "FBI menu" - francúzsky toast, slaninu, zmrzlinu a "ruskú vodku, ktorá utíši smäd pri ešte nedokázanom napojení prezidenta Trumpa na Matičku Rus", informuje ABC News Radio. Nie je to jediný podnik, ktorý sa rozhodol pri príležitosti vypočúvania Jamesa Comeyho pre špeciálne opatrenia. Washingtonský podnik Union Pub sľubuje, že bude nalievať zadarmo - zakaždým, keď Donald Trump počas vypočúvania pridá príspevok na twitteri. Union Pub ponukou reagoval na tweet novinára Roberta Costu, ktorý pracuje pre Washington Post. Ten na sociálnej sieti napísal, že podľa jeho zdrojov z prostredia Bieleho domu sa Donald Trump neplánuje zdržať tweetovania ani počas vypočúvania. V Spojených štátoch je kultúra sledovania politiky v podnikoch pomerne bežnou záležitosťou - najviac sa tak deje v období prezidentskej kampane počas debát, ale aj pri príležitosti inaugurácie nového prezidenta či pri prejave o stave únie. Rebríčky najlepších podnikov, kde si pozrieť prezidentskú debatu, vytvárajú lokálne médiá, množstvo vláken s touto témou nájdete i na Reddite či na iných diskusných fórach.


Neprišiel Rusko ani Kočner, súd v kauze miliónových zmeniek odročili

BRATISLAVA. Okresný súd Bratislava III. odročil pojednávanie v kauze zmeniek, ktoré mal údajne vystaviť podnikateľovi Mariánovi Kočnerovi exriaditeľ televízie Markíza Pavol Rusko. Ani jeden sa na stredajšom pojednávaní nezúčastnil. Súd informoval zúčastnených právnych zástupcov o ďalšom termíne, ktorý je vytýčený na 2. mája. Pojednávanie by malo byť dvojdňové, vzhľadom na počet výsluchov, ktoré súd plánuje vykonať. Právny zástupca televízie chce predvolať ďalších znalcov, aby posúdili autenticitu jednotlivých podpisov na zmenkách. "Chceme dať preveriť pravosť podpisu a samozrejme, ak by sa dalo, tak aj orientačný čas, kedy malo k samotnému podpisu prísť," uviedol dnes právny zástupca Markízy. Vyplatenie zmeniek žiada spoločnosť podnikateľa Mariána Kočnera Správa a inkaso zmeniek. Žalovaným je práve bývalý riaditeľ TV Markíza Pavol Rusko a v druhom rade spoločnosť Markíza Slovakia.Súd momentálne pojednáva dva samostatné spory. Jeden sa týka zmenky v hodnote 26 miliónov eur, druhý zmenky za viac ako osem miliónov. Pravosť zmeniek, špeciálne čas, kedy boli podpísané, spochybňuje v rámci súdnych konaní právny zástupca Markízy. Požaduje, aby boli zmenky podrobené skúmaniu zahraničnými expertmi, čo žalujúca strana odmieta.


Kaliňák priznal, že poplatok 10 eur za cirkevný sobáš bola chyba

Administratívny poplatok za cirkevný sobáš si účtujú obecné matriky od začiatku tohto roka.

BRATISLAVA. Administratívny poplatok za cirkevný sobáš vo výške desať eur by sa mal zrušiť. Na utorkovom zasadnutí Výboru pre obranu a bezpečnosť Národnej rady SR to presadil poslanec Jozef Buček (Smer-SD). Zákon o správnych poplatkoch navrhuje zmeniť cez vládny návrh zákona o ochrane pred legalizáciou príjmov z trestnej činnosti a o ochrane pred financovaním terorizmu, ktorý je v parlamente už v druhom čítaní. Návrh Bučeka podporili všetci prítomní členovia výboru. So zmenou súhlasil na zasadnutí výboru aj minister vnútra Robert Kaliňák (Smer-SD), ktorý je predkladateľom vládnej novely a na zrušení poplatku sa dohodol v pondelok (22.1.) na stretnutí so signatármi petície Fóra kresťanských inštitúcií v Bratislave. Pred poslancami minister priznal, že došlo k chybe v zákone, pričom poplatok na základe návrhu Združenia miest a obcí Slovenska presadil podpredseda vlády SR pre informatizáciu Peter Pellegrini (Smer-SD). "Stanú sa chyby, nikto nie je dokonalý. V tomto prípade to tak úplne nebolo domyslené," vysvetlil Kaliňák. Nápravu cez poslanecký pozmeňovaní návrh vo výbore považuje za štandardné riešenie. Z pohľadu poslanca Gábora Gála (Most-Híd) bolo v tomto prípade chybou vyjsť v ústrety starostom a primátorom. Skonštatoval, že to nie je prvýkrát, kedy treba rýchlo meniť novelizovaný zákon o správnych poplatkoch. "Samospráva a verejná správa si myslí, že niečo by malo byť spoplatnené, lebo s tým má výdavky a potom z toho vznikne nevôľa u veľkej časti obyvateľstva," uviedol. Predseda výboru Anton Hrnko (SNS) pripomenul, že cieľ zmien zákona o správnych poplatkoch bol iný ako zavedenie poplatkov za cirkevný sobáš. Išlo o úpravu, aby verejný orgán vystavoval pre cirkev dokument o tom, že môže sobášiť. Poslanec Marian Kotleba (ĽSNS) označil konanie vládnej koalície za "čistý populizmus". Znevýhodnili ste cirkevné sobáše, čo bola od začiatku hlúposť a vy reagujete až vtedy, keď ľudia vytvoria verejný tlak, aby ste ustúpili. "Znevýhodnili ste cirkevné sobáše, čo bola od začiatku hlúposť a vy reagujete až vtedy, keď ľudia vytvoria verejný tlak, aby ste ustúpili," vyčítal. Poplatok za cirkevný sobáš účtujú obecné matriky od začiatku tohto roka. Zavedený bol na základe požiadavky ZMOS-u a matrikárov, ktorí pripomienkovali zákon o elektronickej verejnej správe z dielne podpredsedu vlády Pellegriniho. Kresťanské organizácie označili poplatok za diskriminačný. Spustili petíciu, ktorú v priebehu niekoľkých dní podpísalo takmer 20.000 ľudí. Kaliňák po stretnutí s nimi v pondelok skonštatoval, že ľudia, ktorí sa rozhodnú uzavrieť sobáš v kostoloch, by nemali byť znevýhodnení a štát by nemal rozlišovať, či ide o sobáš civilný, alebo cirkevný.


Réway o vyhodení z Hradca Králové: Prišlo mi to trochu smiešne

HRADEC KRÁLOVÉ. Pôsobenie slovenského hokejistu Martina Réwaya v Hradci Králové sa skončilo skôr, ako sa vôbec začalo. Pre zranenie nemohol trénovať či hrať zápasy a vedenie klubu s ním prekvapujúco rozviazalo zmluvu. Dvadsaťtriročný útočník si tak môže hľadať nové pôsobisko. "Mrzí ma to. Na začiatku prípravy sa mi niečo stalo. Robili sme veci, na ktoré moje telo nebolo zvyknuté a moja noha to nezvládla," uviedol Réway pre portál isport.blesk.cz. "Snažili sme sa to riešiť, navštívil som veľa doktorov. Skrátka som potreboval nejaký čas na úplné zotavenie. Išlo o týždeň alebo dva. V Hradci chceli, aby som trénoval. Rozumiem, keďže kondične som bol na tom biedne. Možno stačilo desať dní, žiaľ, nedostal som ich," pokračoval. Réway sa napriek všetkému na zástupcov Hradca nehnevá. "Rozišli sme sa v dobrom a nechcem na nich hovoriť nič zlé. Rozumiem im, že ma chceli vidieť na ľade. Ak mi nechceli dať dva týždne, ktoré požadovali lekári, bolo by zbytočné, aby ma v klube držali," priznal. "Nemôžem ovplyvniť to, čo chce klub. Chceli odo mňa, aby som hral zápasy, ale to skrátka nešlo, takže by nemalo zmysel v tom pokračovať. Prišlo mi to trochu smiešne. Je to rozhodnutie klubu a nezostáva mi nič iné, ako to akceptovať. Hradec platí hráčov a teda má právo o nich rozhodovať," dodal rodák z Prahy. Čo bude ďalej, nevie ani samotný bronzový medailista z majstrovstiev sveta juniorov 2015. "Čoskoro budem znovu v poriadku. O tom som presvedčený. Budem pokračovať, chcem hrať. Akurát ešte neviem, kde. Musím sa na niečo pozrieť. Verím, že si nájdem nový angažmán," vyhlásil Réway. Koniec slovenského útočníka mrzí aj kouča HK Mountfield Hradec Králové. "O Martina sme mali veľký záujem. O jeho hokejovom talente niet pochýb. Verili sme, že v Hradci znovu naštartuje kariéru a zapadne do nášho tímu. Žiaľ, výrazne ho limitoval zdravotný stav, ktorý mu nedovolil trénovať s tímom, ani absolvovať zápasy," uviedol tréner Tomáš Martinec.


Pre článok v Zem a vek začali trestné stíhanie za hanobenie národa a rasy

Autor podľa prokuratúry vyvoláva nenávisť a potrebu zásahu voči židovskej komunite.

BRATISLAVA. Prokurátor Úradu špeciálnej prokuratúry začal trestné stíhanie vo veci pre prečin hanobenia národa, rasy a presvedčenia v súbehu s prečinom podnecovania národnostnej, rasovej a etnickej nenávisti. Urobil tak pre publikovanie historických citátov v časopise Zem a vek v článku s názvom „Klin Židov medzi Slovanmi“ z čísla 5/2017. Informovala o tom hovorkyňa špeciálnej prokuratúry Jana Tökölyová. Ako dodala, podľa prokurátora uvedené historické citáty doposiaľ nezistený páchateľ vystupujúci pod menom Tibor Eliot Rostás využil tak, že čitateľovi predkladá tvrdenia, že aj v súčasnosti sú pôvodom zlej spoločenskej situácie zásahy židovskej komunity, ktorá rozvracia súčasnú spoločnosť a uvedenými tvrdeniami vyvoláva nenávisť a potrebu zásahu voči židovskej komunite na Slovensku. Citovaný článok v časopise Zem a vek je distribuovaný a predávaný na území Slovenska a voľne ho možno kúpiť v bežnom náklade. Neznámy páchateľ tak svojím konaním a zverejnením tohto článku v publikovanom kontexte v ňom uvedených vyjadrení verejne hanobí židovský národ, židovskú národnosť a židovské náboženstvo a podnecuje k nenávisti voči tomuto národu a národnosti, uviedla hovorkyňa v tlačovej správe. Trestné oznámenie podal na Rostása v polovici mája Pavel Sibyla, výkonný riaditeľ Nadácie Zastavme korupciu. Sibyla v trestnom oznámení upozorňuje, že citáty nie sú doplnené žiadnym komentárom. Naopak, z kontextu článku je podľa neho zrejmé, že autor sa s nimi stotožňuje. Šéf nadácie Zastavme korupciu sa domnieva, že Rostás článkom podnecuje nenávisť voči osobám židovského pôvodu.


Štefan Klein hľadá investorov pre lietajúce auto aj v Číne

Slovensko má podľa Kleina predpoklady na sériovú výrobu lietajúceho automobilu.

ŠANGHAJ. od vyslaného redaktora Michala Pobehu) - Slovensko má predpoklady na to, aby zvládlo sériovú výrobu lietajúceho automobilu. Tvrdí to slovenský podnikateľ Štefan Klein, ktorý sa po úspešnom vývoji Aeromobilu pustil aj do vývoja druhého lietajúceho automobilu, AirCar. Klein je zároveň jeden z dvoch slovenských podnikateľov, ktorí svoje produkty prezentujú na druhom ročníku medzinárodného importného veľtrhu v čínskom Šanghaji. Prezentáciu jeho AirCaru medzi stánkami najväčších svetových automobiliek pritom zaplatili samotní organizátori veľtrhu, čo podľa neho ukazuje záujem čínskej strany o jeho nový produkt. Samotný Klein si od prezentácie lietajúceho automobilu na veľtrhu, ktorý otváral samotný čínsky prezident Si Ťin-pching, či francúzsky prezident Emmanuel Macron, sľubuje predovšetkým nadviazanie kontaktov na nových potenciálnych čínskych investorov. Nový lietajúci automobil sa totiž po jedenapolročnom intenzívnom vývoji nachádza v počiatočných fázach testovania. „Je to kategória experimentál. Vlastne sme začali teraz akoby pozemné testy, skúšali sme už akceleráciu a už aj malé odlepenie,“ opísal súčasný stav projektu priamo na medzinárodnom importnom veľtrhu v Šanghaji Klein. Ide pritom o prvú prezentáciu prototypu nového lietajúceho auta na čínskom trhu. Ten môže byť podľa Kleina pre budúcnosť projektu veľmi zaujímavý. Podobne ako je v poslednom období pre svetové automobilky. „Tak, ako sa to udialo v automobilovom priemysle, bude to tak isto aj v leteckom priemysle. Je to obrovská krajina a tento projekt by mal byť ideálny pre krajiny s veľkými vzdialenosťami. Našim cieľom je, aby sme nadviazali kontakty, aby sme prvýkrát ukázali v Číne tento koncept, ktorý by mohol byť pre túto krajinu zaujímavý,“ tvrdí. Zároveň pritom priznáva, že v tejto fáze ide predovšetkým o hľadanie potenciálnych investorov. „Absolvovali sme už niekoľko rokovaní, niekoľko rokovaní nás ešte čaká s možnými investormi, takže je to všetko budúcnosť,“ dodal Klein s tým, že ide o investične veľmi náročný projekt a preto sa neplánujú koncentrovať iba na čínsky trh. „Sú aj trhy v iných veľkých krajinách, napríklad Spojené štáty,“ hovorí. Ak sa podarí zohnať investorov, nové lietajúce auto by sa mohlo podľa odhadov Kleina dostať k prvým zákazníkom možno o tri roky. Rozhodujúce v tomto smere bude, či sa firme podarí získať dostatočný investičný balík na pokrytie certifikačných procesov, ktoré budú nutné k vstupu na trh. „Náš plán je taký, že chceme vytvoriť ešte prototyp číslo dva, ktorý bude vybavený leteckým certifikovaným motorom. To bude zhruba do jedného roka. Vtedy už by mala začať certifikácia, ktorej trvanie sa nedá odhadovať. V leteckom priemysle ak nastane nejaký problém, musíte ho vyriešiť a to trvá čas,“ hovorí Klein s tým, že certifikácia by mohla zabrať zhruba dva roky, následne by mohol isť AirCar do predaja. V takom prípade by nasledovala samotná výroba lietajúceho automobilu, ktorá je podľa Kleina ďalšou investične veľmi náročnou fázou. Hoci investorov hľadá aj za hranicami Slovenska, výrobu lietajúceho automobilu by najradšej videl doma. „Sú predpoklady, aby to Slovensko vedelo vyrábať. Slovensko má dnes päť výrobcov lietadiel, čo pred 20 rokmi bolo science fiction,“ pripomína. Samotný vývoj produktu podľa neho zostane naďalej na Slovensku. „Tím, ktorý sme my kreovali, pozostáva z inžinierov, ktorí absolvovali slovenské a české školy. To vývojárske prostredie si chceme naďalej udržať. Máme v pláne ďalšie modifikácie, takže tej práce máme veľmi veľa,“ dodal Štefan Klein.


Vo Francúzsku havaroval skutočný Batmobil, zrazil sa s Renaultom

PARÍŽ. Temný rytier by si pravdepodobne mal zadovážiť električenku. Vyzerá to tak, že nejakú dobu zostane bez auta. Pred niekoľkými dňami mal totiž Batmobil haváriu. Komiksový superhrdina možno v skutočnosti neexistuje, jeho fanúšikovia však postavili plne pojazdnú repliku jeho obrneného vozidla. Narozdiel od predlohy toho zjavne vydrží oveľa menej. Osudnou sa mu stala úplne obyčajná zrážka so starším Renaultom Scénic. Batmobil v tom čase viedol francúzsky youtuber Seb Delanney, ktorý cestoval na stretnutie s ďalšími motoristickými nadšencami. Keď sa s ním pripájal na hlavnú cestu, zboku ho zasiahlo MPV značky Renault. Zatiaľ nie je známe kto nehodu zavinil. Vodiča Renaultu mohol neobvyklý zjav na ceste rozptýliť, samotný Delanney sa však pred incidentom vyjadril, že z auta je mizerný výhľad, najmä vozidlá v mŕtvom uhle je takmer nemožné vidieť. Isté však je, že minimálne na nejakú dobu sa Batmobil z ciest stratí. Po nehode zostal s odtrhnutým 26-palcovým kolesom a karbónová karoséria tiež utrpela veľké škody. Hodnota jedinečného automobilu údajne prevyšuje jeden milión eur. Oprava nebude lacná, no bude aspoň o to jednoduchšia, že formy na panely z uhlíkových vlákien nebude potrebné znova vyrábať. Za vznikom auta stojí Team Galag, skupina nadšencov, ktorí sa s autom rozhodli v roku 2016 absolvovať milionársku rely Gumball 3000. Inšpiráciou pre jeho dizajn nebol ani ikonický Batmobil z filmov Tima Burtona, ani novodobý "Tumbler" z trilógie od Christophera Nolana. Vzhľad mu prepožičal voz z videohry Batman: Arkham Knight. Loading
 ... Pod špeciálne vyrobenou karosériou z uhlíkových vlákien sa skrýva základ prevzatý z Lamborghini Gallardo. O vysokej kvalite svedčí aj fakt, že vedúci inžinier projektu má pätnásť rokov skúseností od švédskeho výrobcu superšportov Koenigsegg. Hoci poškodenie vyzerá vážne, tento unikát sa určite oplatí zachrániť. O plánovanom ďalšom osude zasiahnutého Renaultu Scénic zatiaľ žiadne správy nemáme.


Čaputovej prvá cesta povedie tradične k českým susedom, ďalšia do Bruselu

Andrej Kiska oficiálne navštívil 32 krajín.

BRATISLAVA. Prvá zahraničná návšteva nastupujúcej prezidentky Zuzany Čaputovej povedie tradične do Českej republiky. Hneď v druhom týždni pôjde do Bruselu, kde sa stretne s predsedom Európskej komisie Jeanom-Claudom Junckerom a generálnym tajomníkom NATO Jensom Stoltenbergom. Čaputová to uviedla pre agentúru SITA pred sobotnou slávnostnou inauguráciou, keď sa ujme prezidentského úradu. "Nasledovať budú návštevy susedných krajín. Zoznam delegácií všetkých zahraničných ciest ešte nie je kompletný, ale súčasťou určite budú moji politickí poradcovia a zástupcovia ministerstva zahraničných vecí," priblížila. Prvá žena vo funkcii plánuje Slovensko prezentovať ako stabilného partnera s jasným proeurópskym smerovaním, na ktorého sa dá spoľahnúť.Dosluhujúca hlava štátu Andrej Kiska oficiálne navštívil 32 krajín a v Prezidentskom paláci prijal 22 hláv štátov. Prvá oficiálna návšteva viedla do Českej republiky v júli 2014. Nasledovali oficiálne návštevy Poľskej republiky, Rakúskej republiky a Nemecka. Prezident podľa Ústavy SR zastupuje Slovensko navonok, dojednáva a ratifikuje medzinárodné zmluvy. Túto svoju právomoc môže preniesť na vládu respektíve s jej súhlasom na jednotlivých členov vlády (a doteraz tak urobili všetci slovenskí prezidenti). Prezident tiež prijíma, poveruje a odvoláva vedúcich diplomatických misií. Ide o realizáciu práva suverénneho štátu na diplomatické styky.Prezident Andrej Kiska je vo funkcii od roku 2014. Nahradí ho Zuzana Čaputová, jej inaugurácia bude v sobotu 15. júna. Čaputovú zvolili voliči za historicky prvú prezidentku SR 30. marca tohto roka. V druhom kole volieb hlavy štátu vyhrala nad svojím protikandidátom Marošom Šefčovičom.


Najviac sa darí sporiť Bratislavčanom, najmenej ľuďom z Banskej Bystrice

BRATISLAVA. Miera úspor Slovákov sa z regionálneho pohľadu značne líši. Kým Bratislavčania majú v priemere našetrených na sporiacich účtoch vyše tritisíc eur, napríklad Košičania majú o polovicu menej. Súvisí to podľa analytičky Slovenskej sporiteľne Lenky Buchlákovej s ekonomickou situáciou v jednotlivých regiónoch. Vyššia nezamestnanosť a nižšie platy na východe krajiny ľuďom neumožňujú sa dostatočne pripraviť na nečakané finančné výdavky. Z údajov o sporiacich účtoch viac ako stotisíc klientov Slovenskej sporiteľne vyplýva, že regionálne rozdiely pretrvávajú. "Najmenej si dokážu usporiť ľudia v Banskej Bystrici, kde sa nasporená suma mesačne pohybuje na úrovni 163 eur. Pre porovnanie, v Bratislave ide o výšku 319 eur," povedala Buchláková. Platí, že najviac si dokážu usporiť ľudia bez záväzkov. Slobodní ľudia majú v priemere na sporiacich účtoch 1 600 eur, mesačne si bokom odložia vyše 200 eur. Naopak najmenej sa darí šetriť vdovcom a vdovám. Mesačne si odložia len približne sto eur. Dokopy majú v priemere na sporiacich účtoch zhruba 1 300 eur. Ak si chce priemerná štvorčlenná slovenská domácnosť s mesačným príjmom 1400 eur šetriť na nečakané finančné výdavky, bokom by mali dávať aspoň desať percent z ich príjmov, teda v tomto prípade 140 eur. "V tomto prípade im každý mesiac zhltne nájom, energie, školné, stravné a prípadne splátky úverov približne 70 percent z ich príjmov. Minimálna rezerva domácnosti by mala byť na úrovni 2 940 eur," doplnila Buchláková.Ak by si chcela domácnosť vytvoriť rezervu do jedného roka, musela by si pravidelne odložiť takmer 245 eur, čo predstavuje 17,5 percenta mesačného príjmu. Ak by domácnosť obetovala na vytvorenie rezervy desať percent mesačného príjmu, dosiahla by cieľovú sumu rezervy o 21 mesiacov.


Nemecko zvýši dotácie na elektrické autá aj počet nabíjacích staníc

Aj hybridné vozidlá budú profitovať z nového režimu dotácií.

BERLÍN. Nemecko zvýši dotácie na elektrické vozidlá aj počet nabíjacích staníc v krajine. Toto rozhodnutie poukazuje na rastúce obavy lídrov v priemysle aj politikov, že krajina zaostáva za svojimi konkurentmi v rozhodujúcej oblasti. Medzi opatrenia, na ktorých sa vláda v pondelok večer dohodla s priemyselníkmi na "auto-summite" za predsedníctva kancelárky Angely Merkelovej, patria štedré finančné stimuly na kúpu elektromobilov. Pri modeloch s cenou do 40-tisíc eur sa tak jednorazový príspevok zvýši zo 4000 na 6000 eur. V prípade elektrických modelov s cenou vyššou ako 40-tisíc eur, bol stanovený pevný stimul vo výške 5000 eur. Hybridné vozidlá budú tiež profitovať z nového režimu dotácií. Náklady na stimuly sa rozdelia medzi nemeckú vládu a priemysel. Berlín uviedol, že program bude pokrývať 650 - 700-tisíc vozidiel. "Posun smerom k e-mobilite nebol nikdy atraktívnejší," uviedol Helge Braun, blízky poradca Merkelovej a vedúci jej kancelárie. Nástup elektrických vozidiel v Nemecku je pomalý. Po cestách v krajine jazdilo v auguste tohto roku len zhruba 220-tisíc elektromobilov. Nízky počet odráža nedostatočnú ponuku elektrických modelov od nemeckých výrobcov, ale aj nedostatok nabíjacích miest v mnohých častiach krajiny. Nemecko plánuje do roku 2030 zvýšiť počet elektromobilov na 7 až 10 miliónov, čo je súčasťou širšieho úsilia o redukciu emisií oxidov uhlíka v najväčšej európskej ekonomike. Automobilové skupiny, ako napríklad Volkswagen, sľúbili, že uvedú na trh rad nových elektrických modelov, aby dohnali európskych a ázijských súperov. Skupina VW v pondelok oficiálne spustila novú montážnu linku na výrobu elektromobilov vo svojom závode v Zwickau. V rámci podpory takýchto vozidiel sa vláda a zástupcovia priemyslu dohodli aj na rozšírení siete nabíjacích staníc v Nemecku. V súčasnosti existuje po celej krajine iba 21.000 staníc. Podľa plánov schválených v pondelok večer sa má tento počet v priebehu nasledujúcich dvoch rokov zvýšiť o 50.000.


Trump v Británii navštívi najmä vidiek, demonštráciám sa vyhne

Na demonštráciu v Londýne proti Trumpovi by malo prísť až 50-tisíc ľudí.

LONDÝN. Americký prezident Donald Trump sa počas svojej budúcotýždňovej oficiálnej návštevy Británie vyhne demonštrácii v centre metropoly Londýn, ktorej sa plánuje zúčastniť až 50-tisíc ľudí nesúhlasiacich s jeho politikou. Tú pokladajú za rasistickú a sexistickú, napísala v piatok agentúra Reuters. Okrem demonštrácie proti Trumpovi je naplánované aj zhromaždenie jeho priaznivcov. Hovorkyňa britskej premiérky Theresy Mayovej uviedla, že Trumpov program v Británii nebol zámerne naplánovaný tak, aby sa vyhol ľuďom, ktorí proti nemu prídu protestovať, a že Briti sa na jeho návštevu tešia. "Máme radosť, že pán prezident bude mať možnosť pozrieť si zo Spojeného kráľovstva aj niečo iné ako Londýn a juhovýchod," povedala hovorkyňa. Trump pricestuje do Británie vo štvrtok 12. júla priamo zo summitu NATO v Bruseli. Ešte v ten istý deň navštívi rodný dom britského premiéra z čias II. svetovej vojny Winstona Churchilla, ktorým je zámok Blenheim v grófstve Oxfordshire, kde na jeho počesť usporiada večeru pre približne 100 pozvaných hostí z radov podnikateľov britská premiérka Theresa Mayová. Odtiaľ sa Trump jediný raz presunie do Londýna, kde v rezidencii amerického veľvyslanca v Británii strávi noc. V piatok 13. júla Americký prezident a britská premiérka navštívia bližšie nešpecifikované miesto, kde predvedú ukážky bojovej činnosti príslušníci britských ozbrojených síl. Odtiaľ sa Trump s Mayovou presunú do zámku Chequers, vidieckeho sídla britských premiérov v grófstve Buckinghamshire. Následne Trumpa prijme vo Windsorskom zámku britská kráľovná Alžbeta II. Po návšteve u kráľovnej odcestuje Trump do Škótska, kde vlastní dva golfové kluby. Podľa úradu britskej vlády pôjde o jedinú súkromnú časť Trumpovej oficiálnej návštevy Británie. Trumpova manželka Melania bude mať samostatný program a jej hostiteľom bude Mayovej manžel Philip.


STĹPČEK PETRA SCHUTZAČoho sa bojí Donald Trump?

Zmierlivé  názory, že postupom času v úrade sa  štandardizuje, sa Donaldovi Trumpovi zrejme nechce počúvať.

Odvolanie šéfa FBI v situácii, keď úrad vyšetruje ruské väzby kampane Donalda Trumpa, je veľmi nešťastný krok, čo je ocenenie ešte najmiernejšie. Je pravda, že James Comey sa pred voľbami i po nich vmanévroval pod kritiku z mnohých strán. Paradoxne, za jednu z dvoch hlavných príčin svojej porážky ho označila práve Hillary, ktorá mu zrejme do smrti neodpustí, že informáciu o vyšetrovaní ďalších „podozrivých“ mailov z jej servera zverejnil desať dní pred voľbami. Debata, či konal správne alebo nie, je odvtedy stále horúca. Už z tohto jediného by však Trumpovi malo byť zrejmé, že ak aj šéf FBI nekonal vždy správne, tak z politickej zaujatosti ho viniť nemôže. Ak Comeya predsa odvolal, nemôže sa čudovať interpretáciám, že to bolo preto, lebo nezaujaté vyšetrovanie mu z akýchsi dôvodov nevyhovuje. Za predpokladu, že sa nemá čoho báť – teda nejakého odhalenia – konflikt záujmov, v ktorom sa ocitol, by predsa takto brutálne neprepichoval.


Do konca roka majú na Slovensku pribudnúť ďalšie tréningové futbalové ihriská

Výstavba by podľa predpokladov mala začať v prvej polovici júla.

BRATISLAVA. V Košiciach, Poprade, Banskej Bystrici i Martine by do konca roka mali vyrásť ďalšie štyri tréningové futbalové ihriská s umelou trávou. Vyplýva to z oznámenia o predkladaní ponúk na výstavbu tréningových plôch, ktorú vo štvrtok vo vestníku Úradu pre verejné obstarávanie zverejnil Slovenský futbalový zväz. Odhadovaná cena zákazky je 2.600.000 eur bez DPH, výstavba by podľa predpokladov mala začať v prvej polovici júla. "Predmetom zákazky je vybudovanie štyroch futbalových ihrísk s umelou trávou, oplotením a osvetlením. Súčasťou je tiež vypracovanie projektovej dokumentácie, príprava staveniska, vybudovanie podložia ihriska i dodávka a montáž umelého trávnika spĺňajúceho príslušné parametre Medzinárodnej futbalovej federácie FIFA," informuje futbalový zväz vo vestníku Úradu pre verejné obstarávanie. Lehota na predkladanie ponúk je do 7. júna 2018. Hodnotiacim kritériom je cena. Záujemcovia budú musieť preukázať realizáciu rovnakých, respektíve obdobných zákaziek v minulosti.


Štát chce zverejňovať firmy a výšku ich nadmerného odpočtu DPH

Zoznamy by mali mať aj psychologický efekt.

BRATISLAVA. Ani tento rok sa nezaobíde bez série noviel daňových zákonov. Po tom, čo rezort financií do pripomienkového konania už v máji predložil novely zákonov o dani z pridanej hodnoty a spotrebných daniach z palív, tentokrát prichádza s novelami zákonov o dani z príjmov, o správe daní, či o spotrebnej dani z tabakových výrobkov. Podľa ministerstva financií viacero zmien prinesie zmena zákona o správe daní, teda daňový poriadok. Novelou sa mení inštitút daňového tajomstva a zavádza sa index daňovej spoľahlivosti a ďalšie opatrenia proti daňovým únikom. Jedným z cieľov reformy daňového tajomstva je podľa ministerstva zvyšovanie daňovej transparentnosti pri zachovaní práv a minimálneho štandardu ochrany daňovníkov. Už v súčasnosti zverejňuje Finančné riaditeľstvo na svojej webstránke napríklad zoznam daňových subjektov registrovaných pre DPH, platiteľov DPH, či zoznam daňových dlžníkov a ďalšie. Tieto zoznamy prispievajú k lepšej informovanosti verejnosti, čo môže viesť k väčšej transparentnosti podnikateľského prostredia a v konečnom dôsledku pomôcť v boji proti daňovým únikom. Ako ďalej informuje ministerstvo, do budúcna by k nim mal pribudnúť aj zoznam daňových subjektov s výškou ich uplatneného nadmerného odpočtu, alebo dodatočne uplatneného nadmerného odpočtu. „Zverejňovanie týchto informácií môže zúžiť priestor pre podvody, pretože má platiť rovnaký princíp ako pri zverejňovaní zmlúv. Tam, kde je verejná kontrola, je obava z odhalenia protiprávneho konania jednoznačne vyššia. Zoznamy by mali mať teda aj psychologický efekt, pričom by slúžili ako ďalší nástroj pre verejnú kontrolu vykonávanú napr. tretím sektorom,“ uvádza rezort financií. Ďalším opatrením, ktoré novela daňového poriadku prináša, je index daňovej spoľahlivosti. Jeho cieľom je vytvoriť objektívne, nezávislé a legálne hodnotenie daňových subjektov. „Inak povedané, finančná správa bude interne 'známkovať' firmy na základe toho, ako si plnia svoje daňové povinnosti. Opatrenie bude mať najmä motivačný a preventívny charakter. K tým, ktorí si svoje povinnosti plnia včas a riadne, bude finančná správa pristupovať inak ako k subjektom, ktoré si svoje povinnosti neplnia tak, ako majú,“ tvrdí ministerstvo. Novela zákona o dani z príjmov sa zameriava na inovácie. Navrhuje sa zvýšenie v súčasnosti poskytovaných zvýhodnení pre daňovníkov vykonávajúcich výskum a vývoj. Novým prvkom v oblasti podpory inovácií je zavedenie tzv. patent boxu, ktorý umožní čiastočné oslobodenie od dane z príjmov z komerčného využívania nehmotných aktív. Návrhom zákona dochádza aj k zmene systému poskytovania zvýhodnenia na zaplatené úroky pri úveroch na bývanie pre mladých, a to adresným poskytovaním zvýhodnenia priamo daňovníkom čerpajúcim úvery na bývanie. Zvýhodnenie má formu daňového bonusu, čo umožní daňovníkom dosahujúcim nízke príjmy čerpať toto zvýhodnenie, aj keď výška ich daňovej povinnosti je nižšia ako poskytované zvýhodnenie. „V súlade s Programovým vyhlásením vlády SR sa návrh zákona o dani z príjmov zameria aj na zatraktívnenie podmienok podnikania v oblasti domáceho kúpeľníctva, a to prostredníctvom zavedenia stimulov pre rozvoj tohto sektora,“ dodáva ministerstvo.


Tajfún Doksuri zabil vo Vietname deväť ľudí, ďalší štyria sú nezvestní

Prírodný živel za sebou zanechal aj 112 zranených.

HANOJ. Počet obetí tajfúnu Doksuri vo Vietname stúpol na deväť, pričom štyria ľudia sú stále nezvestní po tom, ako búrka minulý týždeň zasiahla krajinu.Vietnamský úrad pre zvládanie katastrof tiež informoval, že tajfún, ktorý v piatok zasiahol centrálne pobrežie krajiny, za sebou zanechal aj 112 zranených a zničil alebo poškodil viac ako 150-tisíc domov v šiestich provinciách. Zhruba 528-tisíc domácností bolo ešte v nedeľu stále bez elektriny.Na pomoc obyvateľom zasiahnutých oblastí povolali 31-tisíc vojakov a policajtov.


Rakúsky politik sa vzdal poslaneckého mandátu po obvinení z obťažovania

Pilz uviedol, že si na incident nepamätá, ale berie popis situácie zo strany ženy vážne.

VIEDEŇ. Jeden z rakúskych najprominentnejších ľavicových politikov Peter Pilz sa v sobotu vzdal svojho poslaneckého mandátu po tom, ako ho jedna žena obvinila zo sexuálneho obťažovania. Podľa agentúry DPA ide o škandál, ktorý môže ešte viac oslabiť ľavicovú opozíciu v krajine. Viedenský týždenník Der Falter informoval, že k incidentu došlo na politickej konferencii v roku 2013, keď bol Pilz údajne opitý a ohmatával mladú členku štábu konzervatívnej Európskej ľudovej strany. Pilz na tlačovej konferencii uviedol, že si na incident nepamätá, ale berie popis situácie zo strany ženy veľmi vážne. "Veľmi sa ospravedlňujem tejto žene bez toho, aby som poznal presné detaily," povedal a pripustil, že "možno naozaj urobil tejto žene niečo zlé". Navyše, iné médiá v piatok informovali, že Pilzova bývalá parlamentná asistentka taktiež tvrdila, že ju sexuálne obťažoval. Všetky jej obvinenia však poprel ako nepravdivé s tým, že neboli príčinou jeho odstúpenia. Pilz bol viac ako tri desaťročia poslancom za opozičných Zelených a bol známy odhaľovaním korupčných škandálov. Tento rok si po vnútorných sporoch so Zelenými založil vlastnú ľavicovú stranu s názvom Kandidátka Petra Pilza. Tá v októbrových voľbách získala osem poslaneckých kresiel. Agentúra DPA pripomína, že škandál prichádza v čase globálnej vlny obvinení zo sexuálneho zneužívania voči prominentným mužom, ktorá sa spustila obvineniami voči americkému filmovému producentovi Harveymu Weinsteinovi.


Cibulková ukončila sezónu, o budúcnosti zatiaľ nerozmýšľa

BRATISLAVA. Slovenská tenistka Dominka Cibulková sa už tento rok súťažne na dvorcoch nepredstaví. Prezradila to slovenským médiám na pondelkovej tlačovej konferencii Slovenského olympijského a športovému výboru (SOVŠ) ku konferencii Sport (R)evolution. Bývalá svetová štvorka odohrala posledný zápas v tejto sezóne 28. mája na grandslamovom Roland Garros. Potom ju vyradili pretrvávajúce problémy s achilovkou. "Momentálne sa liečim a dávam dohromady. Tento rok som definitívne ukončila sezónu," povedala Cibulková. Súťažnú pauzu využíva na relax, venuje sa aj svojej akadémii. Podľa jej slov otázku svojej športovej budúcnosti zatiaľ neotvára, hoci v minulosti pripustila, že tento rok môže byť jej posledný v kariére. "Užívam si voľno, uvidíme čo bude, záleží aj na mojej achilovke. Nerozmýšľam nad tým čo bude. Tenis mi trochu chýba, nie všetky tie niekoľkohodinové tréningy či cestovanie, ale myslím si, že každému športovcovi chýbajú víťazstvá. Štrnásť rokov súťažím a potrebovala som oddych," uviedla Cibulková. Aj keď má pauzu od tenistu, rozhodne nezaháľa. "Stále mám čo robiť. Naberám nové skúsenosti, venujem sa novým veciam." Medzi nové skúsenosti patrí aj účasť na budúcotýždňovej konferencii Sport (R)evolution, na ktorej bude diskutovať s Anastasiou Kuzminovou či Ľubomírom Višňovským. "Na niečom takom sa zúčastním po prvý raz, takže sa veľmi teším. Myslím si, že to bude osožné pre všetkých. Budeme sa rozprávať o tom, ako som sa dostala na najvyššiu úroveň, o tom, aká to bola drina, ale že to nebolo iba o mne, ale stál za mnou celý tím," dodala Cibulková.


Ľudovci jasne vyhrali aj vo Vorarlbersku, slobodní sa prepadli

Ľudovci odmietli rokovať o povolebnej spolupráci s FPÖ.

BREGENZ. Rakúska ľudová strana (ÖVP) dezignovaného kancelára Sebastiana Kurza zaznamenala v nedeľu - po víťazstve v parlamentných voľbách pred dvoma týždňami - ďalší úspech, keď jednoznačne vyhrala aj voľby v spolkovej krajine Vorarlbersko. Podľa predbežných konečných výsledkov získali ľudovci 43,6 percenta hlasov, teda o 1,8 percentuálneho bodu viac ako vo voľbách v roku 2014, informovali rakúske médiá. Druhou najsilnejšou stranou sa stali Zelení, ktorých podporilo 18,8 percenta zúčastnených voličov, čo predstavuje nárast o 1,6 percenta. Jasnú porážku utrpela vo svojej niekdajšej bašte škandálmi poznačená Slobodná strana Rakúska (FPÖ), ktorá získala len 14 percent hlasov, teda o 9,5 percenta menej ako pred piatimi rokmi. Do krajinského parlamentu v Bregenzi sa ešte dostali sociálni demokrati (SPÖ) a liberálna strana NEOS, ktorí dostali 9,5, resp. 8,5 percenta hlasov. V uvedených údajoch ešte nie sú zahrnuté hlasy, ktoré voliči odovzdali mimo miesta svojho trvalého bydliska. Tie sa prirátajú až v utorok, ale výsledky ovplyvnia v zanedbateľnej miere. Na voľbách vo Vorarlbersku sa zúčastnilo 60,6 percenta z viac ako 270.000 oprávnených voličov. Táto účasť je o takmer štyri percentá nižšia než v roku 2014. Vo Vorarlbersku bola uplynulých päť rokov pri moci koalícia ÖVP a Zelených. Krajinským premiérom je od roku 2011 Markus Wallner z ÖVP, ktorý v tejto funkcii zrejme zostane. Ľudovci chcú v utorok začať rozhovory o zostavení vlády so všetkými stranami s výnimkou FPÖ. Slobodným uškodil škandál okolo takzvaného videa z Ibizy, ktorý viedol v máji k rozpadu vládnucej koalície ÖVP a FPÖ na spolkovej úrovni. Kompromitujúci videozáznam, nakrútený tajne na španielskom ostrove Ibiza, totiž zachytil teraz už expredsedu FPÖ a bývalého vicekancelára Heinza-Christiana Stracheho, ako pred voľbami v roku 2017 diskutuje o možných nelegálnych daroch pre svoju stranu.


Kotleba sa možno vzdá mandátu župného poslanca

Súčasný šéf kraja v Banskej Bystrici je s Milanom Uhríkom jediným novozvoleným župným poslancom za ĽSNS.

BRATISLAVA. Odchod banskobystrického župana Mariana Kotlebu z postu župana môže znamenať aj jeho úplný odchod z krajskej politiky. Hoci v sobotných voľbách získal poslanecký mandát, v nedeľu nevylúčil, že sa ho vzdá. Stal by sa totiž jediným poslancom ĽSNS v župnom zastupiteľstve a poslanci iných strán by ho zrejme aj tak prehlasovali. “Zvažujem všetky možnosti, dnes je asi veľa veci otvorených,” reagoval Kotleba, ktorý sa k výsledkom volieb vyjadril v nedeľu poobede v sídle ĽSNS, ktorým je rodinný dom na okraji Banskej Bystrice v mestskej časti Jakub. “Nemôžeme deň po voľbách dávať úplne jednoznačné a konkrétne odpovede na niektoré otázky,“ dodal Kotleba s tým, že svoje definitívne rozhodnutie oznámi na ustanovujúcej schôdzi župného zastupiteľstva v novom zložení. Kotlebu volilo v sobotnom hlasovaní za poslanca celkovo 6737 ľudí. Spomedzi všetkých kandidátov na poslanca v banskobystrickej župe dosiahol deviaty najvyšší výsledok, najviac hlasov získal nezávislý kandidát Tomáš Abel. V hlasovaní o županovi dostal Kotleba celkovo 47 502 hlasov. Ide o výrazný pokles oproti hlasovaniu z ostatných župných volieb v roku 2013. Kotlebu vtedy podporilo 71 397 ľudí. Či by sa mal Kotleba vzdať poslaneckého mandátu, jeho nástupca v kraji Ján Lunter v rozhovore pre denník SME priamo povedať nechcel s tým, že je to na rozhodnutí Kotlebu. "Vnímam však ako úspech, že nielen v Banskej Bystrici utrpel smer, aký zastáva, porážku a že sme si ako národ vstúpili do svedomia a prehodnotili štyri roky jeho práce," povedal Lunter. Rozhodnutie Kotlebu o prípadnom vzdatí sa mandátu by znamenalo, že do župného zastupiteľstva by namiesto neho nastúpil kandidát s najvyšším počtom hlasov spomedzi tých, ktorí sa do zastupiteľstva nedostali. Išlo by zrejme o Katarínu Belicovú, ktorá kandidovala ako nezávislá. Kotleba je spolu s podpredsedom ĽSNS Milanom Uhríkom jediným z kolebovcov, ktorí sa dostali do župných zastupiteľstiev. V prípade Uhríka, ktorý kandidoval v Nitre, ide taktiež o porážku, keďže aj ten sa pôvodne uchádzal najmä o post župana v kraji.


Hossa po prehre s Kanadou: Halák chytal skvele

Slovenský brankár zabránil vyššej prehre Tímu Európy s Kanadou na Svetovom pohári.

TORONTO.  Od vyššej prehry než 1:4 s domácou Kanadou v stredajšom stretnutí A-skupiny na Svetovom pohári v Toronte uchránil hokejistov Európy predovšetkým výborný Jaroslav Halák. Tridsaťjedenročný brankár New Yorku Islanders v severoamerickej NHL síce inkasoval štyrikrát, ale poradil si až so 42 pokusmi domáceho mužstva. "Každý mohol vidieť, že sú od nás o čosi lepší. Prevýšili nás v počte striel, šancí. Jaro zachytal skvele, zdolať tento tím je skutočne veľmi ťažké. Nikdy neviete, čo sa môže stať, ale bude to pre každého vskutku náročné," citoval oficiálny web turnaja slovenského krídelníka Mariána Hossu. Ten ako jediný prekonal kanadského brankára Coreyho Crawforda - v 25. min nachytal na hruškách klubového spoluhráča z dresu Blackhawks ľahko nahodeným pukom z pravého krídla z úrovne bránkovej čiary. "Pred zápasom som bol nepokojný. Mať na sebe tento dres, byť na ľade s týmito hráčmi, vždy som chcel byť súčasťou takého niečoho. To všetko sa podpísalo pod malú nervozitu. Bolo skvelé zahrať si v takomto zápase," konštatoval Crawford, ktorý zlikvidoval 19 striel. Európa obsadila v A-skupine 2. priečku a v play-off vyzve Švédsko. "Naším cieľom bol postup do semifinále, čo je pre túto partiu skvelý úspech. Sme šťastní a, samozrejme, teraz chceme ešte viac," vraví švajčiarsky obranca Roman Josi. "Sme tam, kde sme chceli byť. S tým sa však neuspokojíme. Ak už nič iné, tak nás v najbližších troch dňoch poženie vpred túžba dostať sa s týmto tímom ešte o level vyššie," tvrdí tréner Ralph Krueger. Pre jeho mužstvo môže byť povzbudivé, že si v príprave na SP poradilo so Švédmi vo Washingtone presvedčivo 6:2. "Vtedy ešte len pricestovali z Európy, odvtedy sa omnoho zlepšili. V súboji so Severnou Amerikou, v ktorom potrebovali bod (napokon prehra 3:4 po predĺžení, pozn.), dobre zareagovali na náročnú pozíciu a nevydarený štart. Bude to bitka európskych výberov, sebavedomie nám nechýba, aj keď na nás rozhodne čaká náročnejší protivník ako vo Washingtone. Verím však, že aj my sme lepší a viac si vedomí toho, čoho sme schopní," dodáva Krueger.


Odstúpenie USA od dohody je podľa Rúháního porušením politickej morálky

Podľa iránskeho lídra to tiež predznamenáva koniec diplomatických riešení.

TEHERÁN. Iránsky prezident Hasan Rúhání v nedeľu varoval, že rozhodnutie Spojených štátov odstúpiť od jadrovej dohody môže predznamenať koniec diplomatických riešení politických sporov. Informovala o tom agentúra DPA. "Odstúpenie USA od medzinárodnej dohody je porušením politickej morálky a predznamenáva koniec diplomatických riešení," reagoval Rúhání na rozhodnutie amerického prezidenta Donalda Trumpa spred niekoľkých dní. Rúhání dodal, že jadrovú dohodu s Teheránom podpísanú v roku 2015 stále ešte môže zachrániť ďalších päť signatárov zmluvy - teda Nemecko, Francúzsko, Británia, Čína a Rusko. To, či Irán odstúpi alebo neodstúpi od dohody, podľa jeho slov závisí od schopnosti týchto piatich krajín udržať jadrovú dohodu naďalej v platnosti. Americký prezident Donald Trump oznámil odstúpenie Spojených štátov od predmetnej dohody v utorok s tým, že Washington čiastočne obnoví sankcie voči Iránu. Nemecko, Francúzsko a Británia v spoločnom vyhlásení uviedli, že zostanú v rámci jadrovej dohody partnermi. V najbližších dňoch iránsky minister zahraničných vecí Mohammad Džavád Zaríf odcestuje do Pekingu, Moskvy a Bruselu, aby rokoval o možnostiach záchrany dohody s Iránom. Zaríf zároveň varoval, že v prípade, ak sa nepodarí zachrániť medzinárodnú dohodu so šiestimi svetovými mocnosťami, Teherán podnikne prípravné kroky k možnému obnoveniu svojho jadrového programu.


Neymarov prestup sa blíži, rozlúčil sa so spoluhráčmi

V stredu už neabsolvoval tréning, vyjadril sa, že chce odísť

BARCELONA. Brazílsky futbalista Neymar povedal svojim spoluhráčom z FC Barcelona, že "má v úmysle opustiť klub a budúcnosť si hľadať inde.". Cieľom jeho cesty z Barcelony by sa mal stať francúzsky tím Paríž St. Germain. Informovala o tom agentúra AP s odvolaním sa priamo na katalánsky klub. Predtým dostal od vedenia Barcelony povolenie na oficiálne rokovania ohľadom prestupu do kádra vicemajstra Francúzska. Informoval o tom server BBC. Brazílsky útočník prišiel v stredu ráno do barcelonského tréningového centra, z ktorého však odišiel už po polhodine. Počas nej sa rozlúčil so všetkými spoluhráčmi a povedal im o svojom prestupe. Deň predtým sa vrátil z propagačných aktivít v Číne. Neymarov transfer by mohol stáť 222 miliónov eur, čím by sa stal najdrahším futbalistom planéty. Dvadsaťpäťročný Neymar je ku katalánskemu veľkoklubu viazaný zmluvou do roku 2021. Do Barcelony prišiel v roku 2013 za 86,2 milióna eur z FC Santos.


Dopravná hádanka: Máte, alebo nemáte pustiť túto električku? (riešenie)

Vypnuté semafory môžu spôsobiť problémy.

Čitateľ Juraj cituje zo zákona takzvanú všeobecnú úpravu cestnej premávky, podľa ktorej majú električky prednosť v jazde, keď križujú smer jazdy vozidla idúceho po jej pravej alebo po jej ľavej strane a dáva znamenie o zmene smeru jazdy. Čitateľ tiež dodáva, že dopravnými značkami je na tejto križovatke premávka upravená inak. My ešte dodáme, že podobnú značku majú električky napríklad aj na križovaní na Račianskej ulici v Bratislave. V paragrafe 60 zákona o cestnej premávke, ktorého úplné znenie uvádzame na konci článku sa píše, že úprava križovatky dopravnými značkami je nadradená všeobecnej úprave premávky. Aj v tomto prípade sa skrátka správca cesty rozhodol pre inú úpravu, než tú všeobecnú, a električkám "prikázal" dávať prednosť v jazde autám. Keby električky nemali značku vedľajšej cesty, museli by ich autá púšťať. Správna odpoveď teda je: Prednosť majú autá pred električkami, lebo značka je nadradená všeobecnými pravidlami. Na križovatkách sa s nejakou úpravou nad rámec všeobecných pravidiel stretávame veľmi často. Vždy, keď je určená hlavná a vedľajšia cesta, má prioritu toto značenie pred všeobecnou prednosťou podľa pravidla pravej ruky. (1) V cestnej premávke sa používajú a) zvislé dopravné značky, b) vodorovné dopravné značky, c) dopravné zariadenia. (2) Úprava cestnej premávky vykonaná dopravnými značkami a dopravnými zariadeniami je nadradená všeobecnej úprave cestnej premávky. (3) Ak je nesúlad medzi zvislými dopravnými značkami a vodorovnými dopravnými značkami, zvislé dopravné značky sú nadradené vodorovným dopravným značkám. (4) Pri riadení cestnej premávky dopravným zariadením sú svetelné signály nadradené dopravným značkám a ostatným dopravným zariadeniam. (5) Pokyny policajta a pokyny inej oprávnenej osoby sú nadradené pokynom vyplývajúcim z dopravných značiek a dopravných zariadení.


Čo môže povedať filozof básnikovi? Dozviete sa na Otázkach vôle

Pokračuje séria diskusií Otázka vôle. V Bratislave sa stretnú iránsky filozof a americký spisovateľka.

BRATISLAVA. Už v sobotu 18. februára sa v Bratislave v Ďalšej časti série diskusií Otázka vôle predstavia iránsky filozof Reza Negarestani a americká spisovateľka, speváčka a zvuková umelkyňa LaTasha N. Nevada Diggs. Séria diskusií v kurátorskej koncepcii Borisa Ondreičku a v spolupráci s Nadáciou otvorenej spoločnosti sa zaoberá témou vôle a širokou oblasťou pridružených tém: pohľadom umenia, filozofie, psychológie a psychiatrie, neurovedy, počítačových vied a ľudských práv. Diskusia s voľným vstupom sa odohrá o 18:00 v bratislavskej a4 – priestor súčasnej kultúry. Reza Negarestani je iránsky filozof a spisovateľ, momentálne žijúci v New Yorku. Svojou knihou Cyclonopedia z roku 2008 založil žáner ‘teoretickej fikcie’. Časopis Artforum knihu ju zaradil medzi najlepšie knihy roka 2009. Negarestani je pravideľným prispievateľom časopisu Collapse a ďalších printových a webových publikácií, napríklad Ctheory. Po rokoch aktivít v rámci filozofického hnutia špekulatívneho realizmu Negarestani v súčasnosti prednáša a píše o racionálnom univerzalizme, počínajúc evolúciou súčasného systému poznania a pokračujúc súčasnými filozofiami racionalizmu, ich metódami a súvisiacimi formami ľudského správania. LaTasha N. Nevada Diggs je autorkou zbierky básní TwERK (Belladonna, 2013). Svoju interdisciplinárnu tvorbu prezentovala v Brooklyn Museum, na Poesiefestival v Berlíne, vo Whitney Museum of American Art, a v Walker Art Center. Ako riaditeľka a kurátorka organizovala podujatia v BAM Café, Lincoln Center Out of Doors, David Rubenstein Atrium, The Highline, Poets House a v El Museo del Barrio. Rodená harlemčanka LaTasha je držiteľkou mnohých ocenení, o.i. ocenenia New York Foundation for the Arts, Barbara Deming Memorial Grant, National Endowment for the Arts, Jerome Foundation, Japan-US Friendship Commission, Creative Capital a Whiting Literary Award. Je spoluzakladateľkou a spolueditorkou časopisu Coon Bidness/SO4. Momentálne pôsobí ako spisovateľka na rezidenčnom pobyte v Center for Women Writers 2017 na Salem College v Severnej Karolíne. Projekt Otázka vôle/ Question of Will organizuje Nadácia otvorenej spoločnosti v kurátorskej koncepcii Borisa Ondreičku. Realizovaný je v spolupráci s Kunsthall Trondheim, Nórsko a s podporou Grantov EHP a Nórska a denníka SME. Bližšie informácie na www.questionofwill.sk.


Marcinko strelil jediný gól Třínca, z Plzne odchádzal s debaklom

PRAHA. Hokejisti Plzne zvíťazili v sobotnom domácom zápase 13. kola najvyššej českej súťaže nad Třincom hladko 6:1. Čistým hetrikom v prvej tretine sa blysol Jan Eberle. Čestný úspech Třinca dosiahol v 25. minúte slovenský útočník Tomáš Marcinko. Česká hokejová liga 2019/2020 - výsledok - sobota Góly: 6., 12. a 18. Eberle, 51. a 54. Gulaš, 51 Rob - 25. MARCINKO


Netanjahu vyzýva pred návštevou Británie na jednotu proti Iránu

IZRAEL. V reakcii na nedávnu Teheránom podniknutú skúšku balistickej strely vyzval v nedeľu izraelský premiér Benjamin Netanjahu medzinárodné spoločenstvo, aby sa zjednotilo v spoločnom postupe proti Iránu. Izraelský ministerský predseda sa v tomto duchu vyjadril pred plánovaným odletom do Londýna, kde sa stretne s britskou premiérkou Theresou Mayovou. Cieľom ich rozhovorov má podľa agentúry AP byť "prehĺbenie obojstranných diplomatických, bezpečnostných, ekonomických a technologických vzťahov". Netanjahu na pravidelnom nedeľnom zasadaní izraelského vládneho kabinetu uviedol: "V diplomatickej sfére mám v úmysle zdôrazniť potrebu spoločného frontu proti vyzývavej agresii Iránu, ktorý v posledných dňoch začína nejako príliš dvíhať hlavu". Irán a Izrael sú úhlavnými nepriateľmi. Netanjahu ostro oponuje medzinárodnej dohode z roku 2015, ktorá výmenou za zrušenie sankcií obmedzuje jadrový program Teheránu. Premiér židovského štátu tvrdí, že to aj tak Iránu nezabráni vyvíjať atómové zbrane. Administratíva amerického prezidenta Donalda Trumpa v pondelok, deň po skúške balistickej rakety, uvalila na Irán sankcie.